Pembangkang diambang perpecahan, pertembungan kerusi PKR-MUDA jadi punca

Keputusan Parti Ikatan Demokratik Malaysia (MUDA) yang meletakkan calon di kerusi Dewan Undangan Negeri (DUN) Larkin selepas Parti Keadilan Rakyat (PKR) calonnya akan menjadi bibit awal rosaknya kerjasama melibatkan Pakatan Harapan (PH).

Setiausaha Agung DAP, Lim Guan Eng berkata, situasi tersebut masih boleh ‘diselamatkan’ bagi mengelakkan pertindihan kerusi benar-benar berlaku Pilihan Raya Negeri (PRN) Johor 12 Mac ini.

Memilih untuk tidak memenangkan mana-mana pihak, Guan Eng menjelaskan, masih ada masa sebelum hari penamaan calon kedua-dua parti itu bermusyawarah bagi mencari titik persefahaman.

“Oleh itu, Kita berharap mereka (MUDA dan PKR) dapat duduk berbincang semeja supaya mengelakkan pertembungan di kerusi yang sama, ia hanya melibatkan satu kerusi sahaja.

“Saya optimis mereka mampu mencapai kata sepakat untuk elakkan sebarang pertembungan pada PRN Johor ini walaupun satu kerusi, kita tidak mahu menjadi seperti Perikatan Nasional (PN) dan Barisan Nasional (BN),” katanya.

Beliau berkata demikian kepada pemberita dalam majlis memperkenalkan Liew Chin Tong dan Marina Ibrahim sebagai pelengkap calon DAP pada PRN Johor di Senai, Johor Bahru, hari ini.

Terdahulu, Presiden MUDA, Syed Saddiq Syed Abdul Rahman mengumumkan Rasid Abu Bakar yang juga merupakan Ketua Penerangan MUDA Johor sebagai calon bertanding di kerusi DUN Larkin.

Syed Saddiq berkata, pihaknya sudah cuba menjalankan rundingan demi rundingan dengan PKR malah menghormati parti itu yang telah umum calon di kesemua 20 kerusi mereka.

Ditanya sama ada beliau berharap salah satu parti menarik diri, Guan Eng bagaimana pun enggan campur tangan dalam isu tersebut.

Pada masa sama beliau turut menyuarakan kekecewaan apabila calon MUDA yang disenaraikan setakat ini tidak melibatkan presiden parti, Syed Saddiq yang lantang bersuara sebelum ini.

“Saya harap beliau bertanding tetapi itu terpulang kepada kepimpinan parti MUDA. Pemimpin seharusnya memimpin bukan sahaja untuk menang PRN dan hati rakyat tetapi membawa agenda yang diperjuangkan.

“Pemimpin seperti ini harus memimpin dari depan dan bukannya duduk di belakang. Sebab itu, walaupun Chin Tong enggan bertanding namun dia akur keputusan parti kerana pemimpin haruslah memimpin di hadapan,” ujarnya.

Syed Saddiq yang juga merupakan Ahli Parlimen Muar bagaimanapun masih berteka-teki berhubung sama ada beliau bakal turut bertanding dalam PRN Johor pada 12 Mac ini. – Kredit Satu Berita


Ismail Sabri kena elak bawa UMNO dicemari rasuah ke dalam kerajaan

Penganalisis politik luar negara dilihat memberi persepsi negatif dan ‘amaran awal’ kepada Datuk Seri Ismail Sabri Yaakob supaya menjarakkan dirinya daripada Kluster Mahkamah dan kumpulan kleptokrasi di dalam UMNO.

Mereka menyifatkan pelantikan Ismail Sabri meletakkan kembali UMNO sebagai ‘pemandu’ sekali gus memberi kelebihan kepada Kluster Mahkamah dan kumpulan kleptokrasi yang turut berada di dalam parti itu.

Walaupun melihat pelantikan Ahli Parlimen Bera itu pada dasarnya memulihkan kembali pentadbiran Kerajaan Perikatan Nasional (PN), Ismail Sabri tidak terlepas daripada pandangan negatif kerana beliau juga adalah Naib Presiden UMNO, parti yang menurut penganalisis politik antarabangsa ditumbangkan gara-gara skandal kewangan terbesar dalam sejarah dunia.

Pengarah Institut Asia Universiti Tasmania, Australia, Prof James Chin menyifatkan pelantikan Ismail Sabri meletakkan semula UMNO di ‘tempat duduk pemandu’.

Malah dalam kenyataan di laman Twitternya hari ini susulan pelantikan Ismail Sabri, James Chin berkata UMNO akan memperkuatkan kedudukannya dan sama ada akan menyerap Bersatu atau menghapuskannya pada Pilihan Raya Umum (PRU) akan datang.

“Saya mengesyaki bahawa apabila kerajaan stabil, UMNO kemungkinan akan menggunakan tenaga dan sumber untuk menyerap Bersatu atau menghancurkannya pada PRU akan datang,” katanya.

Semalam Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melantik Ismail Sabri sebagai Perdana Menteri Kesembilan Malaysia mengikut peruntukan Perkara 40(2)(a) dan 43(2)(a) Perlembagaan Persekutuan, setelah 114 Ahli Parlimen daripada 220 kerusi di Dewan Rakyat, mengundi menyokongnya.

Ismail Sabri akan mengangkat sumpah jawatan di hadapan Yang di-Pertuan Agong di Istana Negara, petang ini.

Penyelidik dari Institut Hubungan Antarabangsa Singapura, Oh Ei Sun pula berpendapat Ismail Sabri berdepan gabungan yang tidak stabil kerana majoriti tipis serta perpecahan di dalam UMNO.

“Masih ramai di dalam UMNO yang tidak menyukainya kerana mereka berpendapat bahawa beliau mengkhianati parti (apabila kekal bersama PN) dan dengan mengkhianati parti itu juga beliau mendapat jawatan nombor satu negara,” katanya seperti dilaporkan Aljazeera.

Beberapa pemimpin UMNO, termasuk Presidennya Datuk Seri Ahmad Zahid Hamidi dan bekas Perdana Menteri Datuk Seri Najib Razak, kini berdepan berpuluh tuduhan jenayah di mahkamah ketika negara ditadbir UMNO sebelum kalah pada 2018.

Zahid dan Najib tidak mengaku bersalah atas semua pertuduhan itu. Bagaimanapun tahun lalu, Najib didapati bersalah oleh Mahkamah Tinggi Kuala Lumpur berhubung kes SRC International dan dihukum penjara 12 tahun serta denda. Najib bagaimanapun mengemukakan rayuan berhubung hukuman itu.

Manakala Zahid pula berdepan lebih 80 tuduhan di Mahkamah Tinggi Kuala Lumpur dan Shah Alam. Perbicaran masih dijalankan.

Sebelum ini, Kerajaan PN pimpinan Tan Sri Muhyiddin Yassin tumbang setelah kira-kira 18 bulan mentadbir negara susulan tindakan ‘Blok 15’ Ahli Parlimen UMNO diketuai Zahid menarik diri daripada menyokong PN dan Muhyiddin.

Dalam kenyataannya kemudian Muhyiddin memberitahu ada pihak yang mendesak beliau campur tangan membebaskan individu tertentu daripada tuduhan jenayah di mahkamah.

Keengganan beliau menurut telunjuk pihak terbabit menyebabkan ‘Blok 15 UMNO’ menarik diri daripada menyokongnya. Akibatnya beliau hilang majoriti sokongan di Dewan Rakyat dan meletak jawatan.

Penganalisis politik berpendapat Ismail Sabri yang menjadi Perdana Menteri Malaysia kini dibayangi Kluster Mahkamah dan kumpulan kleptokrasi di dalam partinya dan menyukarkan beliau membuat keputusan.

Jika dulu Muhyiddin adalah Perdana Menteri daripada parti lain, kini Ismail Sabri adalah daripada parti yang dituduh terbabit dengan skandal kewangan memalukan.

Justeru, Ismail Sabri wajar mengelak tajuk berita ‘PM baru Malaysia bawa kembali UMNO yang dicemari rasuah mentadbir negara’.


Mahkamah tolak permohonan Anwar cabar darurat

Mahkamah menolak permohonan Ketua Pembangkang, Datuk Seri Anwar Ibrahim yang mencabar tindakan Perdana Menteri Tan Sri Muhyiddin Yassin menasihati Yang di-Pertuan Agong Sultan Abdullah untuk menggantung persidangan Parlimen dalam tempoh darurat.

Menurut laporan Bernama, keputusan tersebut diputuskan selepas Mahkamah Tinggi membenarkan bantahan Jabatan Peguam Negara (AGC) terhadap permohonan kebenaran semakan kehakiman yang dikemukakan ketua pembangkang itu selaku pemohon.

Hakim Mahkamah Rayuan Mariana Yahya yang bertindak sebagai hakim Mahkamah Tinggi membenarkan bantahan oleh AGC tersebut.

Peguam Persekutuan Mohammad Sallehuddin Md Ali berkata hakim Mariana menolak permohonan itu atas alasan mahkamah tiada bidang kuasa untuk mendengar semakan kehakiman pemohon berdasarkan Perkara 150(6) dan 150(8) Perlembagaan Persekutuan.

“Nasihat jemaah menteri dan Muhyiddin kepada Sultan Abdullah untuk memasyhurkan Ordinan Darurat adalah tidak tertakluk kepada semakan kehakiman.

“Mahkamah menolak permohonan kebenaran semakan kehakiman pemohon tanpa perintah dengan kos,” katanya.

Prosiding itu turut disertai peguam kanan Persekutuan S. Narkunavathy manakala Anwar diwakili peguam Ramkarpal Singh dan Sangeet Kaur Deo.

Sementara itu, Sangeet ketika dihubungi pemberita mengesahkan perkara itu.

Pada 4 Mac lalu, AGC membantah permohonan itu atas alasan ia terhalang oleh Perkara 150(6) dan Perkara 150(8) Perlembagaan Persekutuan.

Anwar yang juga ahli Parlimen Port Dickson memfailkan permohonan kebenaran untuk memulakan semakan kehakiman pada 25 Jan lepas, dengan menamakan perdana menteri dan kerajaan masing-masing sebagai responden pertama dan kedua.

Beliau memohon deklarasi bahawa keputusan yang diberikan oleh jemaah menteri, diketuai Muhyiddin untuk menasihati Sultan Abdullah untuk memasyhurkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.

Anwar memohon deklarasi bahawa Seksyen 14 Ordinan Darurat itu tidak konsisten dengan Perkara 150(3) dan (5) Perlembagaan Persekutuan serta tidak berpelembagaan dan tidak sah selain memohon perintah mandamus memerintahkan kedua-dua responden untuk menasihatkan Sultan Abdullah supaya membatalkan Seksyen 14 Ordinan Darurat berkenaan.


PKPB di enam negeri disambung

Lima negeri, Selangor, Kuala Lumpur, Johor, Pulau Pinang dan Kelantan, masih diletakkan Perintah Kawalan Pergerakan Bersyarat (PKPB) sehingga 14 April ini, manakala Sarawak pula asehingga 12 April.

Menteri Kanan (Keselamatan), Datuk Seri Ismail Sabri Yaakob, berkata walaupun secara keseluruhan trend penularan COVID-19 menurun tetapi ada beberapa negeri menunjukkan status turun naik dan peningkatan kes.

“Pengekalan status PKPB di negeri Semenanjung berkuat kuasa mulai 1 April hingga 14 April kecuali Sarawak yang akan bermula hari ini hingga 12 April,” katanya dalam sidang media harian COVID-19, hari ini.

Katanya, pergerakan rentas negeri masih tidak dibenarkan kecuali bagi mereka yang mengikuti pelan gelembung pelancongan untuk negeri di bawah Perintah Kawalan Pergerakan Pemulihan (PKPP) sahaja.

“Kerajaan turut mengekalkan status PKPP di 10 negeri dan Wilayah Persekutuan iaitu Perlis, Kedah, Perak, Putrajaya, Melaka, Negeri Sembilan, Pahang, Terengganu, Sabah dan Labuan untuk tempoh sama iaitu mulai esok hingga 14 April.

“Pergerakan rentas daerah dibenarkan di semua negeri PKPB dan PKPP kecuali Sabah dan Sarawak kerana ia bergantung keputusan kerajaan negeri,” katanya.


Cedok-cedok live ada unsur ‘haram’?

Sejak akhir-akhir ini ramai terjebak dengan trend  jual beli ‘cedok live’.

Disiarkan menerusi laman sosial TikTok dan Instagram, antara barangan yang dijual ‘cedok-cedok’ secara langsung adalah seperti kerongsang, coklat, gula-gula, alat solek, tudung dan banyak lagi.

Penjual biasanya akan melakukan penstriman langsung menerusi akaun TikTok masing-masing manakala pelanggan yang terdiri daripada warga maya akan membuat pesanan masing-masing.

Selepas membuat pesanan di ruangan komen, barangan yang akan dicedok secara langsung.

Malangnya, ia dikatakan tidak sah kerana wujud unsur gharar.

Menurut pendakwah, Pencetus Ummah Mohamad Amirul Amin Maula Lokman Hakim atau lebih dikenali sebagai PU Amin berkongsi mengenai trend jual beli ‘cedok-cedok live’ yang sedang menjadi ikutan ramai.

“Tidak salah kita hendak berjual beli, tapi kena ingat. Kita perlu menjaga halal dan haram.

“Mana kita dapat belajar bab cedok-cedok ini kan? Sebenarnya amalan cedok mencedok ini ia dekat dengan mulamasah,” tuturnya.

PU Amin turut berkongsi, Iman al-Bukhari dan Muslim meriwayatkan daripada Abu Mas’ud RA, ia berkata:

“Nabi SAW melarang mulamasah dan munabadzah dalam jual beli.”

Imam Muslim meriwayatkan dalam sahih daripada Abu Hurairah RA, dia berkata, “(Jual beli mulamasah), iaitu masing-masing daripada dua orang menyentuh pakaian milik temannya tanpa ia perhatikan dengan saksama.”

Menurut PU Amin, perkara itu pernah diamalkan pada zaman jahiliah.

“Sebab itu kalau kita hendak berniaga, jauhkan daripada unsur-unsur gharar.

“Apa yang dapat dilihat dalam ‘cedok live’ ada unsur gharar yang sangat ditegah dalam agama,” katanya.

Dalam istilah perundangan Islam, gharar dikaitkan dengan kontrak jual beli yang diharamkan kerana mengandungi unsur-unsur keraguan yang mungkin akan menyebabkan perselisihan antara pembeli dan penjual.

Lebih-lebih lagi jual beli ketika ‘cedok live’ yang mana bayaran dibuat oleh pembeli tanpa mengetahui kuantiti barang yang akan diperolehi.

“Ingat, yang kecil-kecil itu akan dihisab dan dihitung oleh ALLAH SWT, jadi jaga diri kita,” katanya.

PU Amin menegaskan ‘cedok live’ mempunyai unsur gharar dan ketidakpastian, unsur dicipta dan penganiayaan.

Kongsinya, dua faktor penyebab jual beli ‘cedok live’ tidak layak iaitu adanya unsur jahalah (ketidakjelasan barang) dan masih tergantung dengan syarat.

Menjual dengan cara ini adalah sama seperti jual beli gharar yang diharamkan oleh Nabi SAW. Ia sama bentuk seperti jual beli al-mulamasah yang diharamkan kerana unsur gharar fahisy yang jelas.

Rasulullah SAW telah melarang jual beli al-mulamasah dan al-munabadhah. (Sahih Bukhari dan Muslim)

Menurut Imam Nawawi, al-mulamasah adalah bentuk jual beli barangan seperti baju yang mana disentuh oleh pembeli dalam gelap tanpa melihat, dikira jual.

Mulamasah juga jual beli yang berlaku ke atas mana-mana barangan. Tanpa melihat secara terperinci, maka dikira jual. Dan tidak boleh lagi ada pilihan.

Sementara itu, Imam Nawawi menyifatkan jual beli sebegini adalah batil, tak sah kerana mengandungi unsur gharar.

Cedok-cedok adalah sama dengan jual beli mulamasah yang mana jelas struktur asasnya jualan berbentuk gharar. Ini kerana apa yang akan diperoleh oleh pembeli belum pasti dan tiada sebarang aras minimum barangan yang boleh dipastikan untuk diperolehi.

Hati-hatilah sama ada penjual atau pembeli, kedua-duanya diharamkan terlibat dalam aktiviti seperti ini. Ia adalah amalan jahiliah yang tidak wajar dijadikan perniagaan mahupun sengaja dijadikan kandungan (content).


SOP PRN Johor: SPR benar kempen bersemuka

Suruhanjaya Pilihan Raya (SPR) membenarkan penganjuran ceramah, syarahan dan kempen secara fizikal sepanjang tempoh Pilihan Raya Negeri (PRN) Johor.

Dalam kenyataan malam ini, SPR memaklumkan ceramah, syarahan dan kempen hanya dibenarkan diadakan di pejabat parti dan bilik gerakan rasmi parti dengan jumlah kehadiran tidak lebih 100 individu.

Bagaimanapun SPR tidak membenarkan ceramah atau syarahan diadakan di premis terbuka atau tempat umum serta sebarang bentuk hiburan semasa berkempen.

“Jumlah kehadiran ceramah, syarahan dan kempen tidak boleh melebihi 100 orang, termasuk penganjur, urusetia, penceramah dan peserta dengan penjarakan fizikal sekurang-kurangnya 1 meter di antara satu sama lain dan memakai pelitup muka,” kata SPR.

Kenyataan itu juga menyebut hanya individu yang telah lengkap vaksinasi Covid-19 sahaja dibenarkan hadir pada ceramah, syarahan dan kempen itu, dengan penganjur perlu menyediakan kaunter saringan kesihatan untuk menyemak bilangan kehadiran, status vaksinasi, saringan gejala seperti batuk, sakit tekak, selsema dan sesak nafas.

Peserta bergejala tidak dibenarkan masuk, manakala semua yang hadir perlu mengimbas QR Kod MySejahtera atau mencatat kehadiran di dalam buku yang disediakan (nama, nombor telefon, gejala dan masa).

Antara lain SPR juga:

Sementara itu, SPR juga membenarkan kempen ziarah rumah ke rumah sepanjang tempoh pilihan raya dengan disertai oleh tidak melebihi lima orang. Namun perlu mematuhi penjarakan fizikal sekurang-kurangnya 1 meter di antara satu sama lain dan pemakaian pelitup muka.

SPR juga tidak membenarkan ahli yang berkempen untuk masuk ke dalam rumah atau berjumpa dengan ahli rumah, manakala sebarang aktiviti mengedarkan risalah atau pamphlet hendaklah dilakukan di luar pagar dengan sentiasa memastikan penjarakan fizikal sekurang-kurangnya 1 meter.

Individu yang sedang menjalani kuarantin sama ada kes positif atau kontak rapat serta yang bergejala tidak dibenarkan turut serta dalam kempen rumah ke rumah itu.

Aktiviti secara walkabout sepanjang tempoh pilihan raya adalah DIBENARKAN. Namun perlu mematuhi penjarakan fizikal sekurang-kurangnya 1 meter di antara satu sama lain dan pemakaian pelitup muka. Walkabout hanya boleh disertai oleh lima peserta atau kurang.

Maklumat lanjut berhubung prosedur operasi standard (SOP) PRN johor boleh didapati di sini.


Saya sibuk, tak sempat baca surat MUDA mohon sertai PH: Saifuddin

Setiausaha Agung Pakatan Harapan (PH), Datuk Seri Saifuddin Nasution Ismail berkata, beliau terlalu sibuk dengan urusan kementerian sehingga tidak sempat membaca surat permohonan Parti Ikatan Demokratik Malaysia (MUDA) untuk menyertai gabungan itu.

Beliau yang juga Menteri Dalam Negeri bagaimanapun mengakui MUDA adalah sebahagian daripada kerajaan sebagaimana yang termaktub dalam Memorandum Persefahaman (MoU).

“MUDA masih terikat dengan MoU kerajaan perpaduan. Saya menerima (surat) sebelum Pilihan Raya Umum lalu (PRU-15).

“Tetapi setakat ini, saya belum membaca apa-apa lagi, kerana saya berada di pejabat kementerian selama ini,” katanya pada sidang media hari ini (22 Mac 2023) menurut MalayMail.

Pada Isnin, dilaporkan MUDA tidak dijemput ke mesyuarat sekretariat kerajaan perpaduan buat kali kedua sehari sebelumnya.

Menurut portal berita Malaysiakini, Setiausaha Agung MUDA, Amir Hariri Abd Hadi berkata, parti itu menghantar surat ketiga pada 18 Februari lalu meminta pertemuan dengan sekretariat PH berhubung beberapa isu, seperti peranan MUDA dalam kerajaan, tetapi masih menunggu jawapan.

Pada 8 Februari, Amir menerusi Twitter berkata MUDA tidak dijemput ke mesyuarat sekretariat itu, walaupun latar belakangnya memaparkan logo semua gabungan dan parti dalam kerajaan perpaduan, termasuk MUDA.

Pada 9 Februari, Perdana Menteri Datuk Seri Anwar Ibrahim berkata MUDA tidak dijemput ke mesyuarat itu kerana ia adalah untuk “parti ahli pengasas” tetapi berkata MUDA akan menjadi sebahagian daripada mesyuarat akan datang kerana ia juga menyokong kerajaan.

Timbalan Presiden PKR Rafizi Ramli menjelaskan pada hari yang sama mesyuarat sekretariat itu adalah untuk penandatangan MoU dan parti dengan tiga Ahli Parlimen atau lebih iaitu PH, Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Parti Warisan.

Walaupun MUDA adalah penandatangan MoU itu, parti berkenaan hanya mempunyai seorang Ahli Parlimen iaitu presidennya Syed Saddiq Syed Abdul Rahman.


PRU-15: UMNO, BN ulangi kesilapan 2018, kata bekas pembantu Najib

UMNO dan sekutunya dalam Barisan Nasional (BN) dilihat kembali mengulangi kesilapan sama yang menyebabkan gabungan itu tumpas pada Pilihan Raya Umum (PRU) 2018, kata bekas perunding komunikasi kepada Datuk Seri Najib Razak.

Romen Bose, yang menulis buku mengenai kejatuhan BN, berkata: “Nampaknya orang dan kumpulan sama yang bertanggungjawab terhadap penjenamaan dan strategi pilihan raya yang membawa kepada kekalahan BN kembali melakukan (perkara sama).”

“Segelintir ahli politik lapuk masih mempunyai kepercayaan peribadi bahawa media sosial sekadar gembar-gembur dan yakin pertemuan dengan akar umbi, menganjurkan makan malam dan memberikan bantuan sudah cukup untuk memenangi sanubari dan minda pengundi.”

“Mereka bercakap berdegar-degar mengenai keperluan berkomunikasi di media sosial, kata Bose, namun hakikatnya, “beberapa calon berpotensi malah tidak mempunyai halaman Facebook yang dikemas kini, apatah lagi kehadiran di platform media sosial.”

Memetik FMT Bose berkata pengundi muda berkemungkinan menjadi penentu pada PRU-15 akan datang, apabila diambil kira jumlah besar dalam golongan itu yang kini boleh mengundi, berbanding pada 2018.

Menurutnya cara utama untuk mencapai pengundi muda ini adalah menerusi platform dalam talian. Bukan lagi rahsia bahawa golongan pengundi ini tidak menggunakan media konvensional sebagai sumber maklumat, malah pempengaruh semuanya muncul dalam talian.

Bagaimanapun, BN dilihat kurang melakukan pelaburan dalam infrastruktur komunikasi dan strategi pengedaran media sosial sewajarnya.

“Tidak penting betapa bagus atau pentingnya mesej yang hendak disampaikan, jika ia tidak ditujukan kepada golongan sasaran untuk mendengar dan melihatnya.”

Mengulas mengenai situasi pembangkang, Bose berkata, mereka juga tidak dapat memberi tumpuan dan menghadapi kemarahan dan rasa tidak puas hati pengundi seperti yang pernah dilakukan pada 2018 dengan skandal 1MDB.

“Analisis kami mendapati golongan muda Malaysia hari ini mahukan lebih daripada bantuan dan makan percuma ketika pilihan raya. Mereka tidak dipacu kemarahan; mereka mempunyai cara pemikiran yang sangat praktikal.

“Mereka ingin tahu apa telah calon jayakan atau akan lakukan untuk mereka, dan apa yang akan dilaksanakan calon dan parti mereka,” katanya.

Bose berkata, golongan muda Malaysia juga ingin mengetahui bagaimana calon dapat “menambah baik kehidupan mereka dan keluarga mereka”.

“Adakah anda janjikan pengurangan signifikan dalam kos sara hidup, pekerjaan lebih baik dan banyak, selain ekonomi yang berkembang dan stabil, pendidikan dan peluang lebih baik?

“Jika anda tidak dapat menyampaikan mesej berkenaan, berkemungkinan golongan itu akan mengundi pihak yang dapat sampaikan (mesej),” katanya.


Mat Hasan bercakap benar berhubung kes Najib, perlu masuk penjara dahulu

Tidak ada apa yang perlu ditakuti Datuk Seri Mohamad Hasan berhubung kenyataannya semasa temubual dengan media Asia Times baru-baru ini.

Timbalan Presiden UMNO itu akhirnya bercakap benar dan jujur sepenuh hati semasa mengulas kes mahkamah yang sedang dihadapi Datuk Seri Najib Razak, semestinya seseorang yang sudah disabitkan kesalahan perlu menjalani hukuman.

Setiap individu dalam negara tidak terkecuali untuk mematuhi undang-undang negara, jika ada kesalahan dilakukan maka perlu lah menghadapi hukuman.

Undang-undang tidak hanya terpakai kepada rakyat biasa sahaja, sebaliknya ia juga mesti dilaksanakan tanpa berat sebelah tanpa mengambil kira status atau darjat seseorang tersebut.

Najib sudah diberikan peluang untuk diadili secara adil dan mahkamah sudah membuat keputusan terhadap kes dihadapinya, malah ada kes yang sedang berjalan.

Mohamad atau Mat Hasan semasa wawancara bercakap mengikut sudut perundangan dan kenyataan dikeluarkannya itu juga adalah logik yang diakui semua orang tepat.

Tidak lah perlu Mat Hasan berasa malu pula dengan kenyataan beliau sehingga mahu membetulkan semula pemahaman orang ramai berhubung pandangannya atau menafikan pula kata-kata yang keluar daripada mulutnya.

Sepatutnya penyokong UMNO perlu bangga dengan kenyataan Mat Hasan yang akhirnya menunjukkan kejujuran seorang pemimpin, jangan lah kerana mahu menjaga hati Najib semua perkara tidak boleh diberikan pandangan.

Semasa wawancaranya bersama Asia Times, Mohamad berkata Najib perlu bertanggungjawab sepenuhnya terhadap skandal 1Malaysia Development Berhad (1MDB) dan dihukum penjara.

Memetik laporan Asia Times, dengan tajuk ‘Exclusive: UMNO’s No 2 thinks Najib should go to jail’ Mohamad juga dilaporkan berkata kelesuan negara ketika ini berpunca daripada kegagalan UMNO untuk ‘memberitahu kebenaran’ mengenai skandal kewangan 1Malaysia Development Berhad (1MDB).

Asia Times dimiliki oleh Asia Times Holdings Limited, sebuah syarikat berpangkalan Hong Kong yang terlibat dalam multimedia dan perhubungan awam.

“Dia (Najib) tidak membuktikannya. Dia tidak dapat membuktikannya. Semua orang perlu membayar tindakan mereka.

“Tapi kalau nak ampun, dia (Najib) kena lalui proses. Dia kena masuk (penjara) dulu,” kata Mohamad dipetik dalam wawancara itu.

Bagaimanapun, Mohamad cuba menafikan kenyataan semasa wawancara itu dengan mendakwa ia diambil luar konteks.

Berbelit-belit penjelasan Mat Hasan, adakah beliau sudah diberikan tekanan oleh Kem Najib dalam UMNO?

Atau Mat Hasan sudah diberi tekanan daripada pengikut Najib yang baharu dilantik dalam Majlis Tertinggi (MT) baru-baru ini?

Diharapkan Mat Hasan tidak menjadi Timbalan Presiden cap ayam takut kepada budak suruhan Najib, pertahankan kenyataannya sehingga terbukti kebenaran.


PM kena bincang dulu dengan PN sebelum bubar Parlimen: Muhyiddin

Perikatan Nasional (PN) menerima dengan hati terbuka keputusan Pilihan Raya Negeri (PRN) Johor, namun mengingatkan bahawa Perdana Menteri Datuk Seri Ismail Sabri Yaakob mesti berunding dengan gabungan itu sekiranya hendak membubar Parlimen.

Menurutnya secara umumnya PN mempunyai 72 Ahli Parliman manakala UMNO mempunyai 42 kerusi.

“Jadi kalau ikut dari segi kedudukan itu bermakna… untuk menunjukkan situasi yang agak stabil…. politik negara tidak akan berhadapan dengan isu-isu lain dan masalah Covid dan sebagainya maka itulah yang telah pun kita persetujukan.

“Tapi saya nak sebutkan juga persetujuan itu adalah atas dasar beberapa perkara yang kita sepakati antara Perikatan Nasional dan Perdana Menteri,” katanya pada sidang media mengulas keputusan PRN Johor hari ini.

Muhyiddin yang juga bekas Perdana Menteri berkata salah satu perkara yang dipersetujui bila mana Perdana Menteri hendak membuat keputusan bagi membubarkan Parlimen maka beliau perlu berunding dahulu dengan pemimpin tertinggi PN.

“Satu daripada perkara yang kita persetujui ialah bila mana Perdana Menteri nak buat keputusan untuk nak membubarkan Parlimen ataupun dapat perkenalan Agong untuk bubarkan Parlimen, maka beliau hendaklah berunding dan berbincang dulu dengan dengan pemimpin tertinggi dalam Perikatan Nasional.

“Jadi itu adalah perkara yang telah pun kita persetujui… apapun dari sudut kita ini kita harap… bagaimana dalam situasi yang masih belum selesai. Proses pemulihan ekonomi baru bermula.. masalah Covid agak masih mencatat kes besar.

“Jadi langkah-langkah sebegini tentu diambil kira. Apa pun kalau dah disebutkan tadi kita nakkan Perdana Menteri berbincang dengan kita, kita harap ini akan dilakukan sebelum apa-apa keputusan dibuat tentang perkara ini.

Mengenai PRN Johor, Muhyiddin yang juga Ahli Parlimen Pagoh berkata kemenangan tiga kerusi iaitu di Dewan Undangan Negeri (DUN) Bukit Kepong, Endau dan Maharani, menunjukkan penerimaan rakyat terhadap PN yang masih baharu.

Katanya, PN menerusi jentera pilihan rayanya telah bekerja keras untuk memenangkan calon gabungan itu, tetapi pengundi Johor telah membuat pilihan mereka.


Rumah baharu bersih, penduduk Raub dilanda banjir gelombang kedua

Belum pun hilang penat membersihkan rumah daripada kesan banjir, penduduk Kampung Ulu Sungai di Raub, diuji sekali lagi dengan gelombang kedua banjir pada hari pertama tahun baharu, lapor Bernama.

Pekerja am Arif Shah Sulaiman, 49, berkata dia sekeluarga masih belum selesai membersihkan rumah kerana mengutamakan kerja pembersihan di rumah emaknya yang terletak bersebelahan sejak mereka dibenarkan pulang ke rumah pada 26 Dis lepas.

“… tak sangka kali ini gelombang kedua terlalu dekat dengan banjir pertama. Peti sejuk pun belum sempat kering dan masih berada (dijemur) di laman rumah.

“Mungkin dah tak dapat diselamatkan kerana sudah tiga kali peti sejuk terendam banjir dalam tempoh setahun,” katanya semasa dihubungi Bernama di sini hari ini.

Arif Shah berkata banjir kali pertama pada awal 2021, dan pada 18 Dis lepas, adalah antara paling teruk pernah dialaminya kerana air naik hingga bahagian ruang tamu rumah yang dibina lebih tinggi daripada bahagian dapur.

Banjir gelombang kedua kali, menurut bapa kepada tiga anak lelaki berusia 18, 14 dan lima tahun itu, hanya melepasi tiga anak tangga bahagian dapur.

“Walaupun hanya di dapur, keadaan masih total lost kerana ada barangan dipindahkan ke ruang tamu ketika banjir pertama. Lantai dan tiang juga banyak rosak akibat arus deras menyebabkan kami perlu tinggal di rumah emak sehingga selesai membaiki rumah sendiri.

“Sebenarnya, saya sudah tak sedap hati kerana hujan tidak berhenti selama dua hari sebelum tahun baharu dan akhirnya firasat itu betul bila siren amaran banjir di belakang rumah berbunyi sekitar 12 tengah malam tahun baharu,” katanya.

Walaupun tiga kali diuji musibah banjir dalam setahun, Arif Shah masih mampu bergurau kerana menurutnya dia pernah mengalami banjir sebanyak tujuh kali dalam tempoh sama sejak 14 tahun menetap di kampung tersebut.

Ditanya jika dia pernah berfikir untuk berpindah, Arif Shah berkata faktor kewangan antara kekangan menghalangnya daripada berbuat demikian.

Sementara itu, bagi Rashdan Rashid, 50, yang sudah empat tahun berpindah ke kampung tersebut, ini adalah kali pertama dia berdepan banjir ‘hatrik’ dalam setahun dan lebih malang buatnya apabila banjir bulan lepas berlaku semasa mereka sekeluarga pulang ke kampung di Negeri Sembilan.

“Sempat bermalam (di rumah) dalam lima hari sahaja sebelum banjir kedua berlaku. Barang elektrik yang baru dicuci pun belum sempat diuji untuk tengok jika masih boleh digunakan,” katanya yang melakukan kerja kampung bagi menyara tujuh ahli keluarga.

Rashdan berkata dia memindahkan ahli keluarga ke rumah bapanya di Batu Malim, Raub tanpa menunggu siren amaran banjir berbunyi selepas rakannya yang berada di hulu memaklumkan sungai di bahagian sana sudah naik.

“Bimbang kalau air melimpah pada waktu malam, susah hendak pindahkan mereka terutamanya anak yang kecil hanya berusia setahun tiga bulan.

“Malah, masa kami keluar rumah pun, hujan masih lebat dan tepat tindakan saya apabila malamnya banjir mula berlaku,” katanya.


PN mahu menang PRU demi rakyat, negara, kata Muhyiddin

Pengerusi Perikatan Nasional (PN) Tan Sri Muhyiddin Yassin mengingatkan semua pemain politik supaya memberi keutamaan kepada rakyat, tatkala sibuk dengan persiapan menuju Pilihan Raya Umum Ke-15 (PRU-15).

Menurut Presiden Bersatu itu, PN adalah sebuah parti yang mengutamakan rakyat serta berusaha mengatasi masalah ekonomi yang membelenggu supaya Malaysia menjadi negara berkembang pesat.

“Ya… saya nak menang pilihan raya… saya nak pastikan rakyat di peringkat mana pun dapat hidup senang. Inilah sebab Perikatan Nasional menyertai pilihan raya.

“Rakyat lah kuncinya… bukan disebabkan kuasa. Apa maknanya kuasa tanpa rakyat. Ini sebabnya… saya istiqamah dan itu menjadi panduan saya walaupun kita sibuk dalam urusan politik.

“Sebab itu saya nak tunjukkan… jika anda menang dan membentuk kerajaan, kita tidak boleh melupakan rakyat… sebab setiap hari rakyat, terutama yang miskin, adalah penting bagi mereka untuk meneruskan kehidupan. Jadi saya berada di sini untuk mereka,” katanya pada sidang media selepas merasmikan Seminar Kebangsaan Pemulihan Negara dan Keterangkuman Sosial di Putrajaya, hari ini (13 Oktober 2022).

Bekas Perdana Menteri ke-lapan itu berkata walaupun sibuk dengan persiapan PRU-15, beliau tetap menggesa kerajaan, jabatan dan agensi berkaitan melaksanakan cadangan Majlis Pemulihan Negara (MPN) yang diberikan pakar.

“Saya menekankan kerisauan bahawa proses pemulihan negara kita masih lambat, tiada ‘sense of urgency’, seperti saya perkatakan dalam ucapan saya sebentar tadi, baik dalam kategori M40 atau B40, mengikut data saya kemukakan tadi amat besar peratusan dalam kategori B60 dari B40.

“Sesiapa sahaja yang mentadbir negara, itu ialah keutamaan utama. Kalau tak ambil langkah cepat, bila dah rentan, kualiti dan taraf hidup akan merosot dengan cepat, kesan kepada sosial akan lebih nyata,”

“Walaupun kita sibuk urusan politik, tapi soal negara jangan lupa, jangan lupa rakyat di bawah,” kata Pengerusi MPN itu lagi.

Beliau berkata, kerajaan disarankan mengambil cadangan MPN dengan lebih serius dan sekiranya bersesuaian, laksana pada kadar segera.

“Jumlah besar (cadangan) tidak dilaksanakan, macam saya Perdana Menteri dahulu, keputusan yang dibuat terus dilaksanakan, saya ambil perkara ini sebagai keutamaan pemulihan semua sektor. Cepat jangan lambat, bila arahan keluar mesti buat dalam seminggu, jangan tunggu berbulan.

“Kita dah buat cadangan tu tapi sebahagian besar tak dilaksana, kat ‘bawah’ tu dah tercungap-cungap dah nak banjir takde siapa tolong,” katanya.

Ditanya mengenai pimpinannya yang kelihatan lebih ‘cool’ dan tenang dalam ‘ribut’ PRU-15, Muhyiddin berpendapat seorang pemimpin yang baik perlu mengetahui dan mendalami isu rakyat

“Saya tak boleh nak ajar pemimpin lain, mereka pandai juga tetapi dalam situasi luar biasa, kena ‘multi-tasking’, menjaga ekonomi, Covid-19, politik. Tentukan keutamaan, saya tahu orang susah takkan hari-hari saya nak berpolitik,” katanya.


Mufti Perlis selar PBB gagal pertahan rakyat Palestin

Datuk Dr Mohd Asri Zainul Abidin menyelar Pertubuhan Bangsa-Bangsa Bersatu (PBB) kerana kegagalan badan dunia itu mempertahankan penindasan terhadap rakyat Palestin yang sedang ditindas rejim Israel di bumi mereka sendiri.

Mufti Perlis itu berkata PBB sepatutnya menggunakan kuasa mereka untuk menyekat tindakan ketidakberperikemanusiaan Israel yang merampas dan membunuh mereka yang tidak bersalah di Palestin.

“Amat mendukacitakan apabila PBB gagal untuk mengeluarkan satu kenyataan dan tindakan yang lebih tegas.

“Tahniah kepada rakyat Palestin kerana mereka terus bersemangat dan tidak berganjak walaupun dizalimi serta mereka telah membuktikan kepada dunia bahawa mereka tidak tunduk pada kezaliman dan kejahatan,” katanya lapor Bernama selepas solat sunat Aidilfitri di Dataran Istiadat Perkarangan Istana Arau hari ini.

Pada Isnin, serangan udara yang dilancarkan oleh tentera rejim Israel di Semenanjung Gaza telah mengakibatkan kematian dan kecederaan terhadap rakyat Palestin termasuk kanak-kanak.

Raja Perlis Tuanku Syed Sirajuddin Putra Jamalullail berkenan berangkat menunaikan solat sunat Aidilfitri di Dataran Istiadat, Perkarangan Istana Arau bersama rakyat kariah Arau dengan mengikuti SOP yang telah ditetapkan oleh Majlis Keselamatan Negara (MKN).

Berangkat sama ialah Raja Muda Perlis Tuanku Syed Faizuddin Putra Jamalullail serta anakanda baginda Sharifah Khatreena Nuraniah, Sharifah Farah Adriana dan Syed Sirajuddin Areeb Putra.

Turut hadir Menteri Besar Perlis Datuk Seri Azlan Man dan barisan Exco Perlis.

Mohd Asri berkata Perlis mempunyai hubungan yang baik dengan imam Masjid al-Aqsa dan Raja Muda pernah berkunjung ke masjid berkenaan bagi menyampaikan bantuan.


Covid-19: Indonesia catat kes harian ketiga tertinggi di dunia

Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ dilaksanakan dalam usaha untuk mencegah penularan wabak Covid-19 yang melibatkan varian Delta, diperluaskan ke puluhan bandar di Pulau Sumatera di barat Indonesia hingga ke pulau paling timur di Papua.

Merujuk kepada laporan dari Worldometers.info, Indonesia diletakkan sebagai negara ketiga tertinggi yang mencatatkan jangkitan Covid-19 iaitu 31,189 kes, dengan Brazil kekal negara pertama sebanyak 62,505 kes dan diikuti India (43,957 kes).

Sehubungan itu pemerintah Republik Indonesia turut memberi amaran bahawa keadaan jangkitan Covid-19 dan jumlah kematian harian akan terus meningkat.

Susulan itu sempadan penguatkuasaan PPKM Darurat diperluaskan lagi bagi mengekang penularan meluas varian Delta, yang kini pantas merebak di beberapa negara Asia Tenggara.

Menteri Kanan Indonesia, Airlangga Hartarto berkata selain penguatkuasan itu pemerintah juga menumpukan perhatian kepada penyediaan dan persiapan di hospital.

Pihak hospital di republik itu dilapor mengalami tekanan apabila banyak pesakit yang dijangkiti Covid-19 mula memenuhi fasiliti penjagaan kesihatan di negara itu.

Sebelum ini, pihak berkuasa Republik ini turut memberi amaran bahawa Indonesia akan menjadi negara di Asia Tenggara yang paling teruk dilanda Covid-19 kerana kes boleh meningkat kepada 50,000 sehari.

Semalam, pemerintah republik Indonesia melaporkan sudah membuat persediaan bagi berdepan senario terburuk ini susulan jangkaan bahawa virus Covid-19 boleh menjangkiti sehingga 40,000 orang rakyatnya sehari.

Menteri Penyelaras PPKM Darurat, Luhut Pandjaitan mengesahkan hal tersebut dan memaklumkan bahawa pihaknya turut melakukan persediaan dengan meminta bantuan negara luar, seperti China dan Singapura.

Memetik laporan Channel NewsAsia, Luhut turut memaklumkan telah membuat persediaan dari segi perubatan, bekalan oksigen dan kemampuan hospital bagi mengendalikan pesakit Covid-19.

Hari ini Indonesia mencatatkan lonjakan kes tertinggi harian sebanyak 34,379 kes dan kes kematian yang tertinggi sepanjang wabak itu melanda Republik itu pada Mac tahun lalu iaitu sebanyak 1,040 kes.

Jumlah keseluruhan kes di republik itu telah meningkat ke 2,379,397 kes, manakala sebanyak 62,908 kematian dicatatkan. – Agensi


Pembekuan akaun Bersatu ketika PRN semakin dekat berniat jahat: MB Perlis

Langkah membekukan akaun Parti Bersatu ketika Pilihan Raya Negeri (PRN) semakin hampir menimbulkan banyak persoalan motif tindakan tersebut, kata Mohd. Shukri Ramli.

Menteri Besar Perlis itu berkata langkah membekukan akaun tersebut tidak sepatutnya mengambil masa terlalu lama kerana memerlukan belanja untuk persediaan menghadapi PRN, malah Pakatan Harapan (PH) yang juga berbelanja banyak tidak pula disiasat pihak berkuasa.

“Pembekuan akaun Bersatu ini pada saya jangan terlalu lama kerana mereka adalah rakan kami di dalam Perikatan Nasional (PN) dan merupakan parti baharu.

“Saya tak jangka mereka mempunyai banyak duit sampai perlu dibekukan akaun berkenaan tambahan pula PRN di enam negeri semakin tiba,” katanya yang juga Pengerusi PN Perlis dipetik laporan Utusan Malaysia hari ini.

Dalam pada itu, Mohd. Shukri berkata, imej PAS tidak terjejas walaupun Bersatu yang merupakan parti komponen dalam PN terpalit dengan pembekuan akaun bank itu.

“Bersatu juga belum dijatuhkan hukuman dan hanya di peringkat pembekuan akaun bank sahaja bagi membolehkan siasatan dijalankan oleh SPRM,” katanya.

Sementara itu, mengulas mengenai pengenalan kabinet bayangan PN, Mohd Shukri berkata, perkara itu amat diperlukan memandangkan kerajaan Pakatan Harapan (PH) dan Barisan Nasional (BN) tidak begitu mantap ketika ini.

Tambahnya, pengenalan itu juga sebagai persediaan berhubung kemungkinan pertukaran kerajaan bakal berlaku dalam masa terdekat.

“PN dalam keadaan bersedia jika berlaku perubahan kerajaan dan ini adalah satu langkah bijak oleh pimpinan parti,” katanya lagi.


Mangsa ribut Pontian masih menanti bantuan Ahmad Maslan

Sudah seminggu berlalu, namun nasib seorang ibu tunggal bersama anak perempuannya yang tinggal di Lorong Atap, Jalan Bakek, Pontian masih tidak diketahui lebih-lebih lagi selepas berlaku ribut di kawasan berkenaan sehingga menyebabkan atap rumah mereka tercabut.

Apa yang lebih menyedihkan, bukan sahaja bantuan untuk membaik pulih atap masih belum diterima, tetapi ada pihak tertentu yang hanya mengambil gambar serta mencatat butiran peribadi sahaja.

Perkara itu bukan pertama kali berlaku terhadap Jamaliah Abdullah, 54, dan anaknya Emelia Shahirah, 19. Ketika musim Covid-19, beliau langsung tidak menerima bantuan bakul makanan oleh wakil rakyat setempat dan hanya pernah menerimanya daripada Majlis Perbandaran Pontian.

Untuk rekod, Ahli Parlimen (MP) Pontian ialah Datuk Seri Ahmad Maslan.

Sehingga hari ini, keluarga itu masih belum mampu membaiki kerosakan atap tersebut dan terpaksa tinggal dalam kesejukan apabila air membasahi ruang di dalam rumah ketika hujan.

“Sudah seminggu atap rumah saya tercabut, tetapi bantuan untuk membaik pulih masih belum diterima, jika ada pun setakat mengambil gambar serta mencatat butiran peribadi…

“Bantuan lain ketika musim Covid-19 seperti bakul makanan yang dianjurkan oleh wakil-wakil rakyat pun tidak pernah sampai kecuali daripada Majlis Perbandaran Pontian,” kata Jamaliah dalam laporan Kosmo.

Selain itu, Jamaliah yang berniaga kuih-muih dengan pulangan RM50 sehari sebagai sumber pendapatannya itu berkata, beliau kini turut menghadapi masalah apabila menginap di rumah usang peninggalan arwah bapanya yang dibina 30 tahun lalu.

Menurutnya, walaupun rumahnya dibina di atas tanah rizab Jabatan Pengairan Saliran (JPS) di tepi Sungai Pontian Kecil, namun dia membayar lesen pendudukan sementara (Tol) pada setiap tahun.

Katanya, dia tidak mempunyai tanah untuk membina rumah baharu dan kediaman yang diduduki sekarang adalah peninggalan arwah bapanya.

“Saya terkilan apabila ada pihak yang mempertikaikan status tanah yang kami duduki seolah-olah menghalang kami daripada menerima sebarang bentuk bantuan termasuk bencana alam,” ujarnya.

Sementara itu, anak Jamaliah, Amirul Faizal Jumaat, 32, mendakwa, dia mendapat tahu banyak bantuan disalurkan kepada mangsa-mangsa ribut di Pontian baru-baru ini, namun tiada pihak yang tampil membantu ibunya.

“Saya hanya bekerja sebagai pembantu di gerai menjual ikan di Pasar Kecil dan pendapatan pun tidak seberapa, hanya cukup menampung kehidupan saya, isteri dan dua orang anak,” kata Amirul.

Orang ramai yang ingin menghulurkan bantuan boleh menghubungi Jamaliah di talian 016-6453593 atau melalui akaun Bank Islam miliknya 01108020165870.


Bursa Malaysia ditutup rendah

Bursa Malaysia ditutup rendah secara amnya pada Isnin (26 September 2022), menjejaki rakan serantau di tengah-tengah sentimen lemah di peringkat global, kata seorang penganalisis.

Pada jam 5 petang, penanda aras FBM KLCI susut 11.94 mata, atau 0.84%, kepada 1,413.04 daripada penutup Jumaat lalu pada 1,424.98, menurut Bernama.

Indeks penanda aras dibuka 1.15 mata pada paras tertinggi harian pada 1,423.83, dan mencapai paras terendah harian pada 1,411.48 pada dagangan awal.

Di pasaran yang lebih luas, kaunter rugi mengatasi kaunter untung dengan 780 berbanding 164, manakala 321 kaunter tidak berubah, 1,132 tidak diniagakan dan sembilan yang lain digantung.

Jumlah dagangan meningkat kepada 2.12 bilion unit bernilai RM1.85 bilion, berbanding 1.84 bilion unit bernilai RM1.57 bilion pada Jumaat lepas.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata indeks serantau utama ditutup secara amnya lebih rendah pada Isnin berikutan kebimbangan kemelesetan global yang berterusan.

Beliau berkata kebimbangan mengenai prospek ekonomi global terus membebani pasaran ekuiti selepas kenaikan kadar faedah yang agresif oleh bank pusat di seluruh dunia.

“Kami tetap berhati-hati, dan percaya bahawa hala tuju jangka terdekat pasaran tempatan masih sangat bergantung kepada (faktor) global.

“Bagaimanapun, kami menganggap bahawa pasaran tempatan terlebih jual, justeru, memberi peluang kepada pelabur untuk mengumpul saham pada tahap yang menarik memandangkan penilaian mereka yang lebih murah.

“Kami menjangkakan indeks akan bergerak dalam julat 1,410 hingga 1,440 untuk minggu ini, dengan sokongan serta-merta pada 1,410 dan rintangan pada 1,465,” katanya.

Di peringkat serantau, Nikkei 225 Jepun jatuh 2.66% kepada 26,431.55, Indeks Hang Seng Hong Kong turun 0.44% kepada 17,855.14, dan Indeks Straits Times Singapura susut 1.31% kepada 3,183.69.


Utamakan kepentingan rakyat bukan berdendam dengan pembangkang, kata PN

Perikatan Nasional (PN) menggesa supaya kerajaan campuran Pakatan Harapan (PH)-Barisan Nasional (BN) supaya melihat kepentingan rakyat dan bukan bersikap membalas dendam kepada pembangkang.

Ketua Whip PN, Datuk Seri Takiyuddin Hassan mahu Perdana Menteri Datuk Seri Anwar Ibrahim berkata peruntukan pembangunan memberi manfaat kepada rakyat dan tidak sepatutnya dipotong atau mengurangkannya atas alasan kedudukan kewangan.

“Meskipun Kerajaan Persekutuan dikatakan mengambil langkah mengawal kewangan selaras dengan kedudukan dan kekangan ekonomi negara, namun peruntukan pembangunan yang disalurkan melalui Ahli Parlimen yang memberikan manfaat dan faedah terus kepada rakyat tidak sepatutnya diganggu meskipun dikurangkan,” katanya dalam satu kenyataan.

Takiyuddin juga menggesa kerajaan memberi jaminan peruntukan pembangunan kepada pembangkang tidak disekat seperti yang didakwa dilakukan baru-baru ini apabila hanya Ahli Parlimen kerajaan diberikan peruntukan pembangunan.

“PN turut menggesa Perdana Menteri memberikan jaminan bahawa peruntukan pembangunan in akan diberikan kepada semua Ahli-Ahli Parlimen seluruh negara merentasi parti mereka sebagaimana yang telah dilaksanakan ole kerajaan terdahulu.

“Sebelum in peruntukan tersebut pula disalurkan terus kepada Pusat Khidmat Ahli Parlimen melalui Unit Penelarasan dan Pelaksanaan (ICU), Jabatan Perdana Menteri. Jaminan ini amatlah penting diberikan kerana ia juga selaras dengan Tawaran Harapan yang dibuat ole Pakatan Harapan semasa Pilihan Raya Umum Ke-15 (PRU-15),” katanya lagi.

Untuk rekod, PH dalam manifestonya berjanji untuk memberi peruntukan sama rata kepada semua Ahli Parlimen tanpa mengira parti.

Dalam pada itu, Takiyuddin juga menggesa supaya kerajaan campuran dipimpin Anwar daripada berhenti berdendam dengan pembangkang, ia selepas beberapa tindakan yang dilihat bermotif politik diambil baru-baru ini.

“PN mengharapkan Kerajaan Persekutuan khususnya Perdana Menteri yang juga Menteri Kewangan Malaysia mengutamakan kepentingan rakyat dan mengurangkan unsur-unsur seumpama deraan dan balas dendam kepada pihak pembangkang yang telah menerima mandat yang sah dari rakyat melalui saluran demokrasi pilihan raya dan memenuhi lunas-lunas undang-undang,” katanya.

Terdahulu, media melaporkan Suruhanjaya Pencegahan Rasuah Malaysia (SPRM) bertindak membekukan akaun parti Bersatu atas alasan sedang menyiasat perbelanjaan semasa PRU-15 lalu.

Pemerhati melihat kerajaan campuran cuba menyekat kemaraan PN menjelang Pilihan Raya Negeri (PRN) yang akan diadakan pada masa terdekat.


Kes 1MDB: Peguam Najib, saksi bertikam lidah isu gaya hidup Jho Low

Perbicaraan kes 1Malaysia Development Berhad (1MDB) membabitkan Datuk Seri Najib Razak di Mahkamah Tinggi Kuala Lumpur hari ini bertukar panas apabila peguam Tan Sri Muhammad Shafee Abdullah menyoal bekas Ketua Pegawai Kewangan (CFO) 1MDB, Azmi Tahir mengenai gaya hidup mewah ahli perniagaan dalam buruan Low Taek Jho atau Jho Low.

Muhammad Shafee, ketika menyoal balas Azmi, 49, telah bertanya kepada saksi pendakwaan ke-12 itu sama ada beliau dan pengurusan 1MDB tahu mengenai “gaya hidup Jho Low yang gemar berpesta sakan” selepas ahli perniagaan tersebut didakwa berpesta dengan bintang realiti TV Paris Hilton serta membelikan hadiah untuk model Australia Miranda Kerr yang menjadi tajuk berita sejak 2010.

Azmi berkata 1MDB tidak mengambil tahu mengenai kehidupan peribadi Jho Low, lapor Bernama.

“Itu adalah kehidupan peribadi Jho Low. Kita ada ahli politik di sini yang kehidupan peribadi mereka juga boleh dipersoal,” katanya.

Peguam itu kemudian berkata gaya hidup Jho Low yang gemar berpesta telah mendapat laporan meluas dan jumlah wang yang dibelanjakan untuk berbuat demikian adalah “hampir tidak masuk akal.”

Muhammad Shafee juga bertanya mengapa pihak pengurusan tidak memaklumkan lembaga pengarah serta membuat laporan polis mengenai perkara itu dan Azmi menjawab: “Saya tidak nampak kaitan yang anda cuba buat. Ia akan menjadi isu kepada saya jika transaksi yang dilakukan adalah palsu.”

Muhammad Shafee turut mengemukakan soalan berkaitan transaksi susulan selepas anak syarikat 1MDB iaitu 1MDB Energy Limited (1MEL) berhutang melalui terbitan bon bernilai US$1.75 bilion pada Mei 2012 untuk membiayai pembelian pengeluar tenaga bebas.

Beliau menyenaraikan pelbagai transaksi dalam carta yang ditunjukkan kepada Azmi termasuk bagaimana bon bernilai US$907.5 juta dan US$1.75 bilion telah dibayar pada 22 Mei 2012 kepada 1MEL dan sejumlah wang hampir US$577 juta dipindahkan kepada sebuah syarikat di Kepulauan British dikenali sebagai Aabar Investments PJS Limited, kini diketahui adalah sebuah entiti palsu yang memiliki nama hampir serupa dengan syarikat sebenar Aabar Investments PJS.

Muhammad Shafee juga berkata Aabar palsu itu kemudian memindahkan lebih US$295 juta daripada Aabar palsu pada 22 Mei kepada Blackstone Asia Real Estate Partners Ltd (syarikat milik sekutu Jho Low iaitu Eric Tan) manakala sejumlah US$133 juta lagi telah dialihkan daripada Aabar palsu kepada Blackstone pada 25 Julai 2012 dan Azmi mengesahkan bahawa jumlah US$577 juta yang dimaksudkan itu adalah deposit sekuriti yang tidak pernah dikembalikan kepada 1MDB.

Peguam itu berkata Blackstone kemudian memindahkan berjuta-juta dolar pada Jun dan Julai 2012 kepada sebuah syarikat yang dimiliki oleh bekas isteri bekas pegawai bank Goldman Sachs Tim Leissner iaitu Judy Chan.

Merujuk kepada carta transaksi dari 22 Mei 2012 hingga 9 Julai 2012, Muhammad Shafee kemudian mencadangkan bahawa “tiada wang yang telah dipindahkan kepada Datuk Seri Najib sama ada secara langsung atau tidak langsung berdasarkan carta ini” dan Azmi menjawab: “Berdasarkan carta ini, ya.”

Muhammad Shafee turut mencadangkan bahawa: “… RM90 juta iaitu kira-kira US$30 juta yang telah dipindahkan secara langsung atau tidak langsung, dengan atau tanpa pengetahuan Datuk Seri Najib, anda setuju dengan saya, berdasarkan carta ini, US$30 juta berbanding apa yang Jho Low dan Aabar terima iaitu US$577 juta adalah terlalu kecil?”

“Saya tidak mengatakan US$30 juta itu satu jumlah yang kecil, apa yang saya maksudkan ialah sebagai perbandingan, ia terlalu kecil,” katanya.

Ahli Parlimen Pekan itu berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Hakim Datuk Collin Lawrence Sequerah menetapkan esok untuk pengurusan kes.


Warga Malaysia jalani hukuman gantung di Singapura hari ini

Seorang lagi warga Malaysia hari ini menjalani hukuman gantung sampai mati di Singapura selepas gagal dalam rayuan terakhirnya semalam.

Permohonan warga Malaysia, Kalwant Singh ditolak Mahkamah Rayuan Singapura dan akan menjalani hukuman hari ini, lapor Bernama.

Hukuman mati dijatuhi terhadap Kalwant,32, pada 1 Jun 2016 atas kesalahan mengedar dadah.

Peguamnya, Too Xing Ji dari BMS Law LLC memneritahu sabitan dan hukuman dikekalkan Mahkamah Rayuan pada tahun sama dan berdasarkan keputusan hari ini, pelaksanaan hukuman akan dijalankan mengikut jadual.

Kalwant yang berasal dari Cameron Highlands, Pahang, ditahan di Singapura pada 24 Oktober 2013 dan disabitkan kesalahan memiliki 60.15 gram diamorphine serta mengedar 120.9 gram dadah jenis itu.

Kalwant memfailkan usul kepada Mahkamah Rayuan bagi penangguhan pelaksanaan hukuman dan semakan terhadap sabitan serta hukumannya.

Permohonan penangguhan hukumannya didengar Ketua Hakim, Sundaresh Menon; Hakim Andrew Phang Boon Leong dan Hakim Tay Yong Kwang melalui platform Zoom.

Xing Ji berkata, walaupun perbicaraan dijalankan secara maya, mahkamah penuh sesak dan ahli keluarga Kalwant turut hadir.

Sebelum ini, pada 27 April lalu, seorang lagi warga Malaysia, Nagaenthran K Dharmalingam turut menjalani hukuman mati kerana mengedar heroin.


13,000 waris masih belum mohon bantuan RM5,000 dari NADMA

Masih terdapat ramai waris atau ahli keluarga pesakit yang kehilangan orang tersayang akibat akibat Covid-19 belum membuat permohonan Bantuan Khas Pengurusan Kematian Covid-19 (BKPC).

Menurut agensi yang mengendalikan bantuan itu, Agensi Pengurusan Bencana Negara (NADMA) berkata terdapat kira-kira 13,000 waris yang belum membuat permohonan dan setakat ini hanya menerima 4,311 permohonan BKPC dengan 3,496 daripadanya layak, lengkap permohonan dan sudah melalui proses verifikasi data daripada Kementerian Kesihatan (KKM) untuk mendapatkan bantuan itu.

“Hanya waris si mati bagi kematian berkaitan COVID-19 membabitkan warga tempatan di Malaysia saja boleh memohon bantuan khas ini.

“Jadi, saya meminta waris membuat permohonan kerana ruang masih terbuka,” kata Ketua Pengarah NADMA, Datuk Aminuddin Hashim pada sidang media hari ini.

BKPC adalah bantuan sekali bayar RM5,000 diberikan kepada waris si mati yang meninggal dunia berkaitan jangkitan virus Covid-19.

Bantuan Khas Covid-19 pula adalah bantuan RM100 sehari (maksimum 14 hari) bagi mereka yang menerima Perintah Kuarantin Covid-19 daripada KKM, menjalani rawatan Covid-19 di wad hospital atau menjalani Perintah Pengawasan dan Pemerhatian di Rumah (HSO) atas arahan KKM.

Aminuddin berkata, setakat kelmarin pihaknya sudah menyalurkan RM16.1 juta kepada 3,235 waris bagi BKPC dan RM22.2 juta kepada 16,722 pesakit menerusi Bantuan Khas COVID-19.

Bantuan Khas COVID-19 pula adalah bantuan RM100 sehari (maksimum 14 hari) bagi mereka yang menerima Perintah Kuarantin Covid-19 daripada KKM, menjalani rawatan COVID-19 di wad hospital atau menjalani Perintah Pengawasan dan Pemerhatian di Rumah (HSO) atas arahan KKM.

Mengulas kelewatan pemprosesan permohonan bantuan, Aminuddin berkata, ia antara lain disebabkan permohonan berganda, kematian di luar fasiliti KKM, akaun bank tidak aktif, selain terpaksa melihat semula permohonan daripada mereka yang memang sudah disahkan tidak layak mendapat bantuan itu.

Beliau berkata, tempoh 30 hari bekerja dari tarikh penerimaan dokumen permohonan yang lengkap diperlukan pihaknya bagi memproses permohonan bantuan, termasuk proses verifikasi dan padanan data daripada KKM.

“Jika data itu ada dalam portal KKM, kita boleh terus proses,” katanya.

Aminuddin berkata, bagi mereka yang masih tidak mendapat jawapan permohonan selepas 30 hari, pemohon boleh menghubungi NADMA melalui e-mel [email protected] dan [email protected].


PH sahkan sedia terima 4 ADUN jadi punca krisis Melaka

Pakatan Harapan (PH) mengesahkan kesediaan menerima sokongan empat Ahli Dewan Undangan Negeri (ADUN) yang menjadi punca krisis politik di Melaka untuk membentuk satu kerajaan baharu dengan melantik seorang Ketua Menteri (KM) dikalangan wakil mereka.

Majlis Presiden PH menyatakan pendirian tidak bersetuju dengan pembubaran Dewan Undangan Negeri (DUN) Melaka yang akan memberi laluan kepada Pilihan Raya Negeri (PRN) diadakan.

Malah, turut mempersoalkan keputusan terdahulu yang berlaku ketika penyingkiran KM Adly Zahari ketika era kerajaan PH di Melaka selepas permintaan untuk membubarkan DUN tidak dipersetujui.

“TYT (Tun Ali Rustam) sepatutnya meneliti dan mengikuti Perlembagaan Negeri Melaka, serta bertemu dengan 15 ADUN iaitu pihak yang telah memperoleh majoriti sebelum membuat sebarang keputusan,” kata kenyataan Majlis Presiden yang dikeluarkan secara bersama oleh Datuk Seri Anwar Ibrahim, Mohamad Sabu (Amanah), Lim Guan Eng (DAP) dan DSP Madius Tangau (UPKO).

Pendirian PH ini secara tidak langsung memberi isyarat berhubung kesediaan untuk menerima sokongan daripada empat ADUN yang bertindak menarik sokongan terhadap KM Datuk Seri Sulaiman Md Ali.

Jika PH mendapat sokongan empat ADUN ini, ia bermakna mereka mendapat 15 majoriti dan akan memilih seorang KM yang baharu dari parti PH tetapi ia akan menimbulkan polemik memandangkan blok pembangkang sebelum ini meminta supaya satu undang-undang lompat parti baharu diperkenalkan.

Blok pembangkang itu sebelum ini menentang keras amalan segelintir wakil rakyat yang melompat parti tetapi dalam krisis politik Melaka mengambil keputusan yang sebaliknya, bukankah itu melanggar prinsip mereka.

Dalam pada itu, PH juga membidas Yang di-Pertua Negeri Melaka kerana keputusannya tersebut didakwa berdasarkan nasihat yang salah dari salah seorang Ketua Menteri yang sudah hilang majoriti.

Malah PH menyifatkan tindakan oleh pemerintah nombor satu Melaka itu juga melanggar prinsip duluan kerana sebelum ini pernah menolak permintaan sama untuk membubarkan DUN semasa era kerajaan PH yang juga hilang majoriti.

“Malah ia juga tidak selari dengan duluan Mahkamah Persekutuan dalam kes Nizar Jamaluddin lawan Zambry Abdul Kadir di mana sokongan majoriti boleh ditentukan di luar DUN,” kata kenyataan itu lagi.

Kerajaan Melaka pimpinan UMNO jatuh selepas empat ADUN yang terdiri daripada dua wakil UMNO juga menarik sokongan terhadap Ketua Menteri Datuk Seri Sulaiman Md Ali.

Gerakan menjatuhkan kerajaan negeri tersebut diketuai ADUN UMNO (Sungai Udang), Datuk Seri Idris Haron yang juga merupakan bekas KM sebelum ini.


Covid-19: China lulus rawatan antibodi monoklonal dua ubat

Pihak berkuasa kawalan ubat China memberikan kelulusan kecemasan untuk rawatan khusus Covid-19, yang pertama di negara itu setelah mendapati ujian makmal mampu mengurangkan kemasukan ke hospital dan kematian dengan ketara dalam kalangan pesakit berisiko tinggi.

Langkah itu dibuat ketika pengawal selia ubat-ubatan di seluruh dunia memberi lampu hijau kepada rawatan – terutamanya untuk kumpulan berisiko tinggi – di tengah-tengah kebimbangan mengenai penularan varian baharu Omicron.

China juga sedang bergelut dengan semakin banyak kajian yang menunjukkan vaksin buatannya mempunyai kadar keberkesanan yang lebih rendah daripada kebanyakan vaksin lain yang dibuat di luar negara.

Dalam notis rasmi yang diterbitkan pada Rabu, Pentadbiran Produk Perubatan Kebangsaan China berkata ia telah memberikan ‘kelulusan kecemasan’ untuk rawatan antibodi monoklonal.

Antibodi monoklonal adalah sejenis protein yang melekat pada spike protein Covid-19, sekali gus mengurangkan keupayaannya untuk memasuki sel badan manusia.

Rawatan itu melibatkan gabungan dua ubat, diberikan melalui suntikan, dan boleh digunakan untuk merawat kes tertentu yang berisiko bertambah teruk, kata pihak berkuasa dadah.

Ubat itu dibangunkan bersama oleh Universiti Tsinghua, The Third People’s Hospital of Shenzhen dan Brii Biosciences.

Data percubaan menunjukkan bahawa terapi gabungan itu boleh mengurangkan risiko kemasukan ke hospital dan kematian dalam pesakit berisiko tinggi iaitu sekitar 80 peratus, kata Universiti Tsinghua dalam satu kenyataan di media sosial lewat Rabu.

China adalah antara negara terbaharu meluluskan rawatan sedemikian, manakala pengawal selia Britain memberi kelulusan untuk satu rawatan antibodi pada minggu lalu.

Terdahulu, hari ini Pentadbiran Makanan dan Ubat-ubatan (FDA) Amerika Syarikat (AS) meluluskan kombinasi antibodi pencegahan keluaran AstraZeneca PLC yang telah menunjukkan keberkesanan yang kuat dalam mengurangkan risiko gejala Covid-19

Antibodi monoklonal adalah satu-satunya rawatan berupa ubat yang dibenarkan untuk kes Covid-19 ringan hingga sederhana terhadap individu yang tidak perlu dimasukkan ke hospital.

Ubat-ubatan, yang diberikan melalui suntikan, menyediakan pengganti sementara untuk antibodi yang dihasilkan oleh sistem imun bagi melawan virus selepas jangkitan atau vaksinasi. – Agensi

China telah memberikan “kelulusan kecemasan” untuk rawatan antibodi monoklonal Covid-19. – Gambar AFP


RON97 naik dua sen seliter, RON95 kekal

Harga runcit bagi petrol RON95 kekal pada paras RM2.05 seliter mulai esok hingga 29 September ini, kata Kementerian Kewangan (MoF) dalam kenyataan hari ini.

Bagaimanapun, harga runcit bagi RON97 naik dua sen seliter daripada RM2.73 kepada RM2.75 seliter. Sementara harga runcit diesel pula tidak berubah pada RM2.15 seliter.

MoF berkata harga runcit RON95 dan diesel dikekalkan pada paras siling RM2.05 dan RM2.15 seliter bertujuan melindungi pengguna daripada kesan kenaikan sebenar harga minyak di pasaran global.

“Harga pasaran sebenar bagi kedua-dua produk bahan bakar itu meningkat melebihi paras harga siling yang ditetapkan kerajaan,” kata MoF sambil menjelaskan penetapan harga itu menggunakan formula automatic pricing mechanism.

Kerajaan juga, kata MoF akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus dipelihara.


Thailand lapor kes tinggi dua hari berturut-turut

Dua hari berturut-turut Thailand merekodkan jumlah kes baharu Covid-19 dengan yang terbaharu sebanyak 15,376 semalam tatkala kerajaan dikritik kerana program vaksinasi yang perlahan berbanding negara-negara jiran.

Angka terbaharu itu menjadikan jumlah kumulatif jangkitan di Thailand sebanyak 512,678 kes, selain laporan bahawa 87 pesakit meninggal dunia menjadikan jumlah kematian menjadi 4,146.

Setelah berjaya mengurangkan kes Covid-19 itu hampir sepanjang tahun lalu, pihak berkuasa Thailand kini berdepan kesukaran menangani gelombang baharu disebabkan penularan varian Delta yang didapati mudah tersebar dan berjangkit.

Thailand menyasar untuk menyuntik 50 juta rakyatnya menjelang akhir tahun ini, tetapi setakat ini hanya 5.6 peratus daripada lebih dari 66 juta penduduknya melengkapkan dua dos vaksin, sementara 18.94 peratus telah menerima sekurang-kurangnya satu dos.

Strategi vaksin di negara itu sangat bergantung pada dos AstraZeneca yang dihasilkan oleh syarikat Thai Siam Bioscience, tetapi penghantaran berdepan kelewatan.

Ribu individu berusia lebih 60 tahun, wanita hamil dan mereka yang berdepan masalah obesiti, semalam, beratur panjang di stesen kereta api di pusat bandar Bangkok bagi mendapatkan vaksin.

Selain itu, kerajaan Thailand juga turut mengambil inisiatif dengan melaksanakan langkah sekatan dengan lebih ketat di ibu kota Bangkok dan 12 wilayah lain yang berisiko tinggi, serta menangguhkan penerbangan domestik dan menguatkuasakan perintah berkurung mulai jam 9 malam hingga 4 pagi. – Agensi


UMNO berunding dengan Bersatu, PAS tawar nama calon PM baharu mereka

Bimbang sekiranya blok pembangkang akan dapat melantik calon Perdana Menteri (PM) baharu mereka, UMNO kini sedang berunding dengan Bersatu dan PAS untuk menerima calon PM daripada parti tersebut untuk menerajui tampuk kuasa di Putrajaya.

Agenda Daily difahamkan, rundingan tersebut diketuai pemimpin utama UMNO yang berada dalam kem Presiden, Datuk Seri Ahmad Zahid Hamidi dan kem Timbalan Perdana Menteri (TPM), Datuk Seri Ismail Sabri Yaakob.

Menurut sumber, rundingan yang diketuai dua pemimpin dalam kem UMNO yang berbeza tersebut bagi memastikan nama Ketua Pembangkang Datuk Seri Anwar Ibrahim dan DAP tidak kembali menerajui kerajaan pusat.

Antara yang menjadi pertimbangan kem 15 Ahli Parlimen (MP) yang bersama Zahid sekiranya terpaksa menyokong Anwar dan DAP ialah komposisi minoriti MP Melayu Islam yang berada dalam kerajaan baharu tersebut, ia memandangkan jumlah MP bukan Melayu yang berada dalam blok pembangkang, Pakatan Harapan (PH) ketika ini adalah seramai 58 orang.

Sekiranya 15 MP UMNO bergabung dengan blok pembangkang tersebut dicampur dengan 33 orang MP Melayu Islam dalam PH ia masih bukan majoriti kerana hanya sekadar memiliki 48 MP bumiputera.

Keadaan ini berisiko akan menjejaskan kestabilan kepada kerajaan baharu tersebut yang mungkin tidak diterima oleh rakyat yang majoritinya beragama Islam berbangsa Melayu dan berkemungkinan besar juga akan ditolak Yang di-Pertuan Agong.

Rundingan tersebut ada mencadangkan nama calon PM dari UMNO, namun sekiranya mengikut hierarki parti nama Zahid yang sepatutnya ditabalkan sebagai PM baharu tetapi ia mungkin mengundang kritikan kerana terpalit dengan kes mahkamahnya.

Nama bekas Perdana Menteri, Datuk Seri Najib Razak difahamkan turut antara yang dicadangkan sebagai calon PM baharu, ia memandangkan kononnya populariti dan penerimaan rakyat dalam media sosial yang seakan menyokong beliau.

Selain itu, nama Ismail Sabri dan Menteri Kanan, Datuk Seri Hishammuddin Hussein juga dikatakan ditawarkan sebagai pengganti kepada Tan Sri Muhyiddin Yassin sekiranya berlaku peletakan jawatan esok.

Sementara itu, sedang berlegar dalam media sosial dan kumpulan WhatsApp politik ketika ini berhubung satu sidang media yang akan diadakan UMNO untuk mengumumkan calon PM dan TPM pada hari ini.

Senario politik ketika ini memaksa beberapa parti politik dalam kerajaan Perikatan Nasional (PN) mencari jalan alternatif lain sekiranya ia tumbang, bagaimanapun UMNO melihat ini adalah peluang terbaik untuk mereka kembali berkuasa di Putrajaya dan menjadi dominan.

Sumber dalam Bersatu memberitahu beberapa pimpinan UMNO sudah memaklumkan tawaran calon PM dan TPM mereka, ia bagaimanapun masih dalam perbincangan dan tiada sebarang keputusan muktamad diputuskan setakat ini untuk sama ada menerima tawaran tersebut.

PAS juga masih belum membuat keputusan muktamad dan sedang menimbang tawaran UMNO tersebut.

Sekiranya tawaran UMNO ini menjadi kenyataan ia akan mengembalikan pemerintahan parti utama orang tersebut selepas tewas dalam Pilihan Raya Umum Ke-14 lalu.

Jumaat lalu, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.

Bagaimanapun, blok pembangkang menolak mentah-mentah cadangan tersebut.


Biden sekali lagi dijangkiti Covid-19

Presiden Amerika Syarikat Joe Biden yang sebelum ini negatif ujian Covid-19 kini disahkan dijangkiti sekali lagi virus tersebut dan sedang menjalani kuarantin kendiri, lapor agensi Anadolu yang memetik laporan media tempatan.

Surat daripada doktor presiden Dr Kevin O’Connor mengesahkan Biden dijangkiti Covid-19 dan sedang dirawat dengan Paxlovid, ubat yang digunakan untuk pesakit yang dijangkiti virus tersebut.

“Dalam ujian antigen yang dilakukan pada pagi Sabtu, kelihatan Biden kembali positif,” kata O’Connor.

Terdahulu ujian yang dijalani Biden pada Selasa sehingga Jumaat adalah negatif.

“Kawan-kawan, hari ini saya diuji positif Covid sekali lagi,” kata Biden dalam ciapan akaun Twitternya.

“Saya tidak mengalami gejala tetapi saya akan mengasingkan diri untuk keselamatan semua orang di sekeliling saya. Saya masih bekerja dan akan kembali bertugas tidak lama lagi.”

Jurucakap Rumah Putih Karine Jean-Pierre berkata Biden “asimtomatik, berasa sihat, dan masih bekerja secara berasingan dari kediamannya untuk melindungi orang lain.”


312 kes baharu semalam babitkan penerima vaksin dos penggalak

Tiada kes baharu membabitkan individu belum lengkap menerima vaksin Covid-19 dilaporkan dalam tempoh 24 jam semalam, (Rabu, 28 Disember 2022), sama seperti pada 2 Mac 2021 lalu, lapor Kementerian Kesihatan (KKM) hari ini.

Bagaimanapun, data GitHub KKM menunjukkan dalam tempoh itu sebanyak 312 kes melibatkan individu yang telah menerima vaksin dos penggalak; diikuti 100 kes individu lengkap divaksinasi; dan 68 kes (individu tidak divaksinasi).

Program Vaksinasi Covid-19 Kebangsaan (PICK) dilancarkan pada 24 Februari 2021 melibatkan beberapa fasa daripada golongan dewasa hingga kanak-kanak (PICKids) seawal usia lima tahun.

Sehingga semalam, seramai 28,119,913 individu menerima dos pertama vaksin, diikuti dos kedua (27,531,220 individu); penggalak pertama (16,278,038 individu); dan penggalak kedua (626,896 individu).

Sementara itu, jumlah jangkitan baharu Covid-19 semalam meningkat daripada 423 kes pada Selasa kepada 480, termasuk 28 kes melibatkan kanak-kanak, menurut data KKMNOW yang dikemas kini tengah malam tadi.

Jumlah terbaharu itu menjadikan kumulatif positif sejak 25 Januari 2020 sebanyak 5,024,902 dengan 4,975,137 pesakit telah sembuh, termasuk 957 yang pulih semalam.

KKM juga memaklumkan sehingga semalam 12,920 kes masih aktif, turun lagi berbanding 13,401 yang dilaporkan pada Selasa, manakala 12,213 pesakit masih menjalani kuarantin di rumah (12,672 pada Selasa). Tiada pesakit yang ditempatkan di PKRC.

Menurut KKM, seramai 666 pesakit menerima rawatan di hospital, turun berbanding 686 yang direkodkan pada Selasa.

Seramai 41 pesakit dimasukkan ke unit rawatan rapi (43 pada Selasa), dengan 22 daripadanya memerlukan alat bantuan pernafasan (19 pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,845 mangsa, termasuk 7,851 kes BID.

Semua kes kematian itu dilaporkan di Johor; Kedah (BID); Melaka; dan Sarawak.


Sekatan Covid-19 di Belanda cetus rusuhan

Beberapa individu dilaporkan cedera selepas polis Belanda terpaksa melepaskan tembakan amaran dalam satu rusuhan yang tercetus di Rotterdam bagi menghalang perlaksanaan perintah berkurung separa, semalam.

Selain itu, pihak polis turut menggunakan meriam air bagi menyuraikan penunjuk perasaan yang mencetuskan kebakaran dengan membakar bunga api di salah sebuah kawasan beli-belah utama di Rotterdam sehingga mengakibatkan keadaan menjadi ganas.

Sabtu lalu, Belanda mengumumkan untuk melaksanakan perintah berkurung separa yang pertama pada musim sejuk dan kerajaan akan melakukan sekatan dalam tempoh sekurang-kurangnya tiga minggu pada restoran, kedai dan acara sukan.

“Demonstrasi itu bermula pada jam 8 malam tadi di Coolsingel sehingga mengakibatkan rusuhan, serta kebakaran berlaku di beberapa tempat dan bunga api turut dibakar.

“Pihak polis terpaksa melepaskan beberapa das tembakan sebagai amaran dan terdapat beberapa kecederaan akibat dari tembakan tersebut,” jelas polis Rotterdam dalam satu kenyataan.

Jurucakap polis mengesahkan terdapat sekurang-kurangnya sebuah kereta polis dibakar ketika rusuhan itu, tetapi tidak memberitahu bilangan invidu yang tercedera dalam kejadian itu.

Susulan itu, pihak berkuasa tempatan sudah mengeluarkan arahan kecemasan untuk melarang orang ramai daripada berkumpul di kawasan itu bagi mengelakkan rusuhan daripada berlarutan dan stesen kereta api utama di Rotterdam turut akan ditutup buat sementara waktu.

Melalui arahan kecemasan yang dikeluarkan oleh pihak berkuasa tempatan, keadaan di bandar itu sangat serius sehingga memerlukan tindakan sewajarnya perlu diambil dengan keutamaan tertinggi.

“Arahan kecemasan harus dikeluarkan untuk mengekalkan ketenteraman awam dan bagi melindungi keselamatan awam,” jelasnya.

Belanda terpaksa menguatkuaskan semula sekatan berikutan kenaikan kes Covid-19, kerana hampir 21,000 jangkitan baharu dilaporkan semalam.

Tindakan ini diumumkan oleh Perdana Menterinya, Mark Rutte pada 12 November lalu dan akan dikuatkuasakan pada keesokannya.

Kebanyakkan bar, restoran, kafe dan pasar raya akan ditutup pada jam 8 malam, manakala kedai tidak penting pula akan ditutup pada jam 6 petang.

Bagaimanapun, sekolah akan tetap dibuka dan penduduk dibenarkan keluar rumah tanpa sebarang sekatan.

Kerajaan Belanda memaklumkan akan mempertimbangkan semula situasi itu pada 3 Disember ini. – Agensi


140 rumah rosak, ribut di Besut

Sekurang-kurangnya 140 rumah rosak akibat ribut yang melanda beberapa kawasan di daerah Besut, malam tadi tatkala penduduk bersiap menyambut Hari Raya Korban, hari ini.

Pegawai Penyelaras Dewan Undangan Negeri (DUN) Kuala Besut Azbi Salleh berkata kira-kira 130 rumah rosak di 10 kampung di Kuala Besut, manakala selebihnya di Kampung Batu 13 dan Kampung Bekok di Hulu Besut.

Memetik Bernama beliau berkata dalam kejadian pada kira-kira 8 malam itu, kebanyakan rumah mengalami kerosakan bumbung akibat diterbangkan angin kuat dan ada yang dihempap pokok tumbang.

“Antara kawasan yang terjejas teruk di sini (Kuala Besut) ialah Kampung Pengkalan Atap, Kampung Pantai, Kampung Tengah, Kampung Nail dan Kampung Payang.

“Kejadian ribut kuat berlaku serentak dengan hujan lebat, namun nasib baiklah tiada sebarang kecederaan dilaporkan berlaku,” katanya.

Azbi berkata pihaknya difahamkan bahawa kerajaan negeri akan membantu membaiki bumbung rumah yang rosak secepat mungkin bagi memastikan penduduk dapat tinggal di rumah mereka dengan lebih sempurna.

Sementara itu, seorang penduduk di Kampung Pengkalan Atap Napisah Hussin, 67, berkata dia berdepan detik cemas apabila sebahagian bumbung rumahnya diterbangkan angin sekelip mata.

“Ketika kejadian berlaku, saya hanya berdua bersama seorang anak lelaki saya berusia 34 tahun yang terlantar akibat penyakit strok.

“Pada mulanya hujan lebat kemudian diikuti ribut dan secara tiba-tiba bumbung rumah terbang. Saya amat takut terutama memikirkan keadaan anak lelaki saya yang tidak dapat bergerak,” katanya.

Beliau berkata bagaimanapun tidak lama kemudian beberapa jiran datang membantu mengangkat anaknya ke rumah berhampiran yang lebih selamat.


14 kluster baharu pendidikan dikesan semalam

Sebanyak 14 daripada 17 kluster baharu Covid-19 yang dikesan di lapan negeri semalam, melibatkan kategori pendidikan, lapor Kementerian Kesihatan (KKM), hari ini.

Daripada semua kluster pendidikan itu, Kelantan mencatat lima kluster, diikuti Perak (empat); Kuala Lumpur (dua) dan masing-masing satu di Pulau Pinang, Johor, Putrajaya dan Kuala Lumpur.

Lima kluster pendidikan di Kelantan membabitkan:

Empat kluster pendidikan di Perak melibatkan:

Kluster Pendidikan di Kuala Lumpur pula melibatkan:

Sementara itu, kluster pendidikan di Pulau Pinang melibatkan Kluster Bukit Panchor Nibong Tebal di Seberang Perai Selatan membabitkan 12 kes, diikuti Kluster Jalan Ungku Abdul Aziz 2 di Kota Tinggi dan Johor Bahru, Johor (34 kes).

Satu lagi kluster pendidikan ialah Kluster Putra 15 Satu di Putrajaya yang melibatkan lapan jangkitan.

Tiga kluster tempat kerja turut dikesan di Johor, Melaka dan Perlis membabitkan 71 jangkitan.


5,551 kes baharu, Perlis rekod kadar jangkitan RT 1.12

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun semula kepada 5,551 kes berbanding 5,806 semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif positif sejak awal tahun lalu sebanyak 2,649,578 kes, manakala sehingga semalam 2,551,253 pesakit telah sembuh.

Semalam, sembilan negeri merekodkan peningkatan kes baharu, dengan Selangor mencatat 1,726 kes baharu berbanding 1,582 pada Rabu; diikuti Kelantan (640 semalam, 639 Rabu); Johor (635 semalam, 488 Rabu); Kuala Lumpur (385 semalam, 326 Rabu); Pahang (354 semalam, 326 Rabu); Melaka (249 semalam, 124 Rabu); Perak (228 semalam, 205 Rabu); Negeri Sembilan (181 semalam, 180 Rabu); dan Putrajaya (53 semalam, 21 Rabu).

Terdahulu, Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada 0.96, meningkat satu mata berbanding 0.95 pada jangkaan Rabu.

Berdasarkan data dikongsi beliau, Perlis merekodkan kadar kebolehjangkitan tertinggi iaitu sebanyak Rt 1.12. Semalam negeri itu merekodkan 47 kes baharu berbanding 48 kes pada Rabu, menjadikan kumulatif positif sebanyak 6,417 kes, dengan 5,884 pesakit telah sembuh dan 124 kematian.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Sehingga semalam, Perlis merekodkan 413 kes aktif, termasuk 337 pesakit menjalani kuarantin di rumah; 16 ditempatkan di PKRC; 58 dimasukkan ke hospital; dan dua dirawat di unit rawatan rapi, dengan seorang daripadanya memerlukan alat bantuan pernafasan.

Sementara itu, bagi kadar kebolehjangkitan di negeri-negeri lain, Selangor dan Putrajaya mencatat Rt 1.01, manakala Pulau Pinang, Johor dan Kuala Lumpur masing-masing merekodkan Rt 1.00.

Melaka, Labuan, Kedah dan Pahang pula mencatat Rt 0.98; Perak (0.96); Sabah dan Kelantan masing-masing Rt 0.95; Terengganu (0.93); Negeri Sembilan (0.92); dan Sarawak (0.74).


4,885 kes baharu, kadar kemungkinan jangkitan di 12 negeri lepasi Rt 1.00

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat sedikit berbanding semalam, namun masih di bawah paras 5,000 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 4,885 jangkitan baharu dilaporkan berbanding 4,854 kes dalam tempoh sama semalam.

Angka itu katanya menjadikan kumulatif positif sejak awal tahun lalu hingga tengah hari tadi sebanyak 2,591,486 kes, dengan 2,487,809 pesakit disahkan sembuh.

Sementara itu, semua 12 negeri dan Wilayah Persekutuan, kecuali Sabah, Sarawak, Perlis dan Labuan, merekodkan kadar kebolehjangkitan Covid-19 yang tinggi, semalam iaitu masing-masing melepasi Rt 1.00.

Dr Noor Hisham berkata kadar kebolehjangkitan atau Ro/Rt pada jangkaan mengikut kes seharian pada 21 November 2021 untuk seluruh negara adalah 1.00, turun berbanding 1.01 pada Sabtu.

Putrajaya mencatat kadar kebolehjangkitan yang tinggi iaitu 1.13 semalam, tetapi turun jika dibandingkan sebanyak 1.17 pada Sabtu.

Semalam Putrajaya merekodkan 31 jangkitan baharu menjadikan kumulatif positif sebanyak 7,973 kes dengan 7,220 pesakit telah sembuh, dan 21 kematian.

Wilayah Persekutuan itu juga melaporkan sebanyak 788 kes aktif, termasuk 753 pesakit dikuarantin di rumah; 27 dimasukkan ke hospital; dan lapan pesakit dirawat di unit rawatan rapi, dengan empat dripadanya memerlukan alat bantuan pernafasan.

Dalam tempoh sama, Selangor dan Kelantan masing-masing mencatat Rt 1.07; diikuti masing-masing 1.06 di Kuala Lumpur dan Negeri Sembilan; Pahang (1.05); Johor (1.04); masing-masing 1.02 di Pulau Pinang dan Kedah; masing-masing 1.01 di Perak serta Terengganu; dan Melaka (1.00).

Sabah mencatat Rt 0.99, dan Sarawak (0.84), manakala Labuan (14 kes), dan Perlis (12 kes).


Menu Rahmah berjaya turun inflasi harga makanan, kata Salahuddin

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata Inisiatif Menu Rahmah berjaya mengurangkan kadar inflasi harga makanan di luar rumah (makan di kedai) buat pertama kali sejak Ogos 2021, lapor FMT.

Katanya, kadar inflasi makanan di luar rumah menurun daripada 9.6% kepada 9.3% sejak inisiatif itu diperkenalkan Januari lalu dan secara purata berupaya meningkatkan jualan syarikat terbabit antara 25% hingga 30%.

“Sebab itu mereka (syarikat) menamakan inisiatif Menu Rahmah ini sebagai ‘crowd puller’. Manfaat dari segi jumlah itu yang telah menjadi tarikan (bagi syarikat menyertai) dan ia memberikan keuntungan kepada syarikat,” katanya selepas melancarkan Menu Rahmah KFC dan Pizza Hut di Restoran KFC dan Pizza Wangsa Maju.

Salahuddin berkata, KFC dan Pizza Hut merupakan syarikat yang ke-3,000 menyertai inisiatif Menu Rahmah sekali gus menoktahkan sebarang keraguan tentang keberkesanan Menu Rahmah.

“Ini membuktikan inisiatif ini sebenarnya dapat menakluk ataupun bertakhta di hati pemain-pemain industri yang merelakan sebahagian daripada keuntungan mereka dipulangkan kembali kepada rakyat,” katanya.

Dalam perkembangan lain, Salahuddin turut memaklumkan pihaknya tidak menerima sebarang aduan berhubung kenaikan harga atau kekurangan bekalan gula pasir kasar dan halus sejak dua syarikat pengeluar gula dibenar memasarkan gula bertapis halus jernih.

Katanya, kedua-dua syarikat terbabit masih perlu memastikan 42,000 tan metrik gula bertapis kasar dan halus berada di pasaran yang dijual pada harga kawalan iaitu RM2.75 sekilogram bagi gula kasar dan RM2.85 sekilogram bagi gula halus.

“Rakyat tidak perlu bimbang, bekalan cukup dan harga tidak naik,” katanya.


Guru dilarang muat naik sesi pengajaran dalam kelas di media sosial

Kementerian Pendidikan (KPM) akan mengeluarkan suatu makluman atau garis panduan kepada guru yang membuat rakaman sesi pengajaran dalam kelas dan memuat naiknya di media sosial.

Menteri Kanan Pendidikan Datuk Dr Radzi Jidin berkata ada antara rakaman itu memberi impak serius kepada anak murid, terutama perbuatan mendedahkan pelajar atau anak murid yang sedang belajar.

“Jadi perkara ini kami sedang perincikan, apakah pendekatan paling sesuai dan kami juga telah maklumkan kepada guru untuk mengelak daripada melakukan perbuatan sedemikian kerana kesannya amat besar,” katanya.

Beliau berkata demikian selepas menyempurnakan majlis pelancaran Generational End Game Anti Rokok 18 (GEGAR-18) di Sekolah Menengah Kebangsaan Bandar Seri Putra di sini hari ini. Turut hadir ialah Menteri Kesihatan Khairy Jamaluddin.

Sementara itu berhubung dakwaan peningkatan kadar guru bersara awal, Radzi berkata pihaknya tidak mengesan sebarang perubahan ketara berhubung jumlah guru bersara sejak enam tahun lepas.

“Data kami menunjukkan tidak banyak perbezaan antara kadar trend itu pada 2017 sehingga tahun ini, cuma kami sedang perincikan lagi punca-punca guru bersara awal dan akan memberikan penjelasan lebih mendalam pada waktu terdekat,” jelasnya.

Sebelum ini Timbalan Presiden UMNO Datuk Seri Mohamad Hasan berkata laporan Kesatuan Perkhidmatan Perguruan Kebangsaan Malaysia (NUTP) menganggarkan lebih 10,000 guru membuat pilihan bersara awal setiap tahun kebelakangan ini, jauh melebihi statistik KPM, dan perkara itu disifatkan membimbangkan.


Anwar beri isyarat tak lawan anak murid di Bagan Datuk

Kerusi anak muridnya di Bagan Datuk tidak menjadi sasaran Presiden PKR, Datuk Seri Anwar Ibrahim.

Sebaliknya, Ketua Pembangkang itu memberi isyarat berkemungkinan bertanding di kerusi lain tetapi hampir pasti tidak akan melawan Presiden UMNO, Datuk Seri Ahmad Zahid Hamidi yang dikenali ramai sebagai anak muridnya sebelum ini.

Bagaimanapun, Anwar masih berteka-teki dan sedang memilih kerusi Parlimen yang sesuai hendak ditandinginya pada pilihan raya umum ke-15 (PRU-15) nanti.

“Sejujurnya, saya belum buat keputusan lagi kawasan mana, cuma (lihat) kawasan yang boleh bagi kelebihan.

“Gombak tak semestinya, tapi tidak tolak kemungkinan,” katanya dipetik laporan media.

Untuk rekod, Anwar juga sebelum ini berkata tidak menolak kemungkinan akan bertanding di kerusi Parlimen Tambun yang disandang Timbalan Presiden Bersatu, Datuk Seri Ahmad Faizal Azumu.

Tambahnya, beliau juga memilih untuk bertanding kerusi “pengkhianat”.

“Saya perlu memilih kawasan pengkhianat saya perlu beri mesej bahawa pengkhianatan tidak boleh dimaafkan,” katanya lagi.

Pada pilihan raya kecil (PRK) Oktober 2018, Pengerusi Pakatan Harapan (PH) itu memenangi kerusi Parlimen Port Dickson dengan majoriti 23,560 undi, dalam pertembungan enam penjuru.

Parlimen Port Dickson dikosongkan oleh penyandangnya, Danyal Balagopal Abdullah bagi memberi laluan kepada Anwar untuk kembali ke Parlimen dalam usahanya untuk menjadi Perdana Menteri.

Bagaimanapun Anwar gagal menjadi Perdana Menteri selepas Tun Dr Mahathir Mohamad meletak jawatan kerana tidak mendapat sokongan majoriti.


DAP siap sedia kemungkinan jika Parlimen bubar Ogos ini: Loke

DAP bersedia kemungkinan Parlimen akan dibubarkan pada Ogos akan datang, menurut setiausaha agungnya Anthony Loke Siew Fook.

Siew Fook berkata  ketika ini, terdapat percanggahan pendapat dikalangan parti-parti dalam blok kerajaan berkenaan garis masa Memorandum Persefahaman (MoU) antara kerajaan dan Pakatan Harapan (PH).

Tegas beliau, perkara utama bagi PH ialah pelaksanaan semua komitmen kerajaan yang termaktub dalam MoU itu, terutamanya penggubalan Akta Anti Lompat Parti sebelum Parlimen dibubarkan.

“Dalam Pemukiman DAP Pusat baru-baru ini, pucuk pimpinan parti telah mengarahkan supaya seluruh jentera pilihan raya DAP mesti bersiap siaga sepenuhnya menjelang bulan Ogos 2022.

“Dalam apa keadaan sekali pun, saya yakin bahawa DAP dan PH bersiap sedia menghadapi sebarang kemungkinan termasuk pembubaran Parlimen pada awal bulan Ogos akan datang,” Siew Fook berkata dalam satu kenyataan hari ini.

Ahli Parlimen Seremban tersebut bagaimanapun menyatakan bahawa ketetapan yang diambil Majlis Tertinggi UMNO untuk tidak meneruskan MoU dengan PH selepas 31 Julai 2022 adalah urusan di antara Perdana Menteri, Datuk Seri Ismail Sabri Yaakob dengan partinya itu.

“Perlu ditegaskan bahawa MoU tersebut adalah persefahaman di antara PH dengan kerajaan Persekutuan dan bukannya dengan pucuk pimpinan UMNO. Pihak kami tidak terikat dengan apa-apa keputusan Majlis Kerja Tertinggi UMNO.

“Sebarang keputusan dan isu berkenaan MoU tersebut perlu dibincangkan secara rasmi di antara Perdana Menteri mewakili Kerajaan Persekutuan yang ditadbir oleh pelbagai parti dengan kepemimpinan tertinggi PH,” katanya.

Khamis lalu, Majlis Tertinggi (MT) Umno memutuskan untuk tidak meneruskan Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) selepas tamat pada 31 Julai ini.

Perkara tersebut diumumkan oleh Setiausaha Agung UMNO Datuk Seri Ahmad Maslan dalam satu kenyataan susulan dari mesyuarat tertutup MT UMNO yang dipengerusikan oleh presiden Datuk Seri Ahmad Zahid Hamidi.

Keputusan tersebut sekaligus menghangatkan lagi spekulasi bahawa Parlimen akan dibubarkan bagi memberi laluan kepada Pilihan Raya Umum ke-15 lebih awal.


1,215 ahli sindiket curi kenderaan kena POCA

Seramai 1,215 ahli sindiket curi kenderaan telah dikenakan tindakan mengikut Akta Pencegahan Jenayah (POCA) 1959 sejak tahun 2016, kata Timbalan Pengarah (Risikan/Operasi) Jabatan Siasatan Jenayah Bukit Aman, Datuk Dev Kumar.

Katanya, daripada jumlah itu, 753 adalah ahli sindiket mencuri motosikal, curi kereta (422), manakala selebihnya adalah sindiket mencuri kenderaan lain.

Pada masa sama, beliau berkata, kes kecurian kenderaan yang dilaporkan kepada polis di seluruh negara menunjukkan trend penurunan.

“Sebanyak 21,578 kes kecurian kenderaan dilaporkan pada tahun lepas berbanding 2019 sebanyak 30,868 kes iaitu keseluruhan penurunan sebanyak 30 peratus,” katanya pada Pelancaran Kempen Kesedaran Kecurian Kenderaan PDRM-VTREC 2021 di Kuala Lumpur, hari ini.

Dev berkata, kes melibatkan 4,596 kecurian kereta; 16,057 kecurian motosikal, manakala 925 membabitkan kenderaan jenis lori, van dan jentera berat.

Mengenai Geng Lanun Merah Black Maria 360 yang dikatakan mengendalikan aktiviti buang sampah, sisa toksik, edar dadah dan seludup pendatang tanpa izin di Pandamaran, Klang, Dev berkata siasatan polis berhubung isu itu masih di peringkat awal dan maklumat lanjut sedang dikumpulkan.


‘Keldai’ disenarai hitam daripada buka akaun baharu bank: PDRM

Maklumat akaun bank yang digunakan sebagai akaun keldai akan dikongsi oleh Polis Diraja Malaysia (PDRM) dengan semua institusi kewangan supaya pemiliknya disenarai hitam daripada membuka akaun baharu.

Maklumat berkenaan juga akan disenaraikan dalam ‘Portal Semak Mule’ Jabatan Siasatan Jenayah Komersial (JSJK) yang boleh diakses melalui https://ccid.rmp.gov.my/semakmule.

Pengarah JSJK Bukit Aman Datuk Mohd Kamarudin Md Din berkata trend jenayah komersil kini menyaksikan akaun keldai semakin berleluasa digunakan oleh penjenayah untuk menerima wang hasil daripada aktiviti penipuan dalam talian dan menerusi media sosial, lapor Bernama.

“Sepanjang tahun lepas, sebanyak 29,769 akaun bank didapati digunakan sebagai akaun keldai, manakala bagi tahun ini sehingga 10 Mei lepas, sebanyak 1,669 akaun keldai direkodkan.

“Daripada jumlah itu, seramai 12,659 individu ditahan dan dituduh di mahkamah atas pelbagai kesalahan kerana membenarkan akaun bank mereka digunakan untuk aktiviti jenayah,” katanya dalam kenyataan hari ini.

Mohd Kamarudin berkata siasatan polis menunjukkan individu yang membenarkan akaun bank mereka digunakan oleh penjenayah sebenarnya mengetahui bahawa mereka tidak boleh mendedahkan sebarang maklumat akaun kepada mana-mana pihak.

Justeru, beliau menggesa individu atau syarikat yang tidak lagi mempunyai kawalan ke atas akaun bank mereka dan akaun itu digunakan untuk kegiatan menyalahi undang-undang, agar segera menutup akaun berkenaan.

“Tindakan tegas akan diambil dengan menangkap mana-mana pihak yang membenarkan akaun bank mereka digunakan sebagai akaun keldai dan seterusnya mencadangkan pertuduhan ke atas mereka kepada Jabatan Peguam Negara,” katanya.

Mohd Kamarudin turut memohon kerjasama pertubuhan bukan kerajaan di negara ini untuk membantu polis memberi kesedaran kepada orang ramai bahawa mereka tidak boleh berselindung sebagai mangsa apabila membenarkan akaun bank mereka digunakan oleh orang lain untuk aktiviti jenayah dan tindakan tegas akan diambil terhadap pemilik akaun berkenaan sebagai rakan sejenayah dan pensubahat.


FMM bimbang pelan kerajaan hantar pekerja mahir ke Jepun

Persekutuan Pengilang-Pengilang Malaysia (FMM) menyatakan kebimbangan mengenai pelan kerajaan untuk menghantar pekerja mahir Malaysia ke Jepun, berpendapat bahawa tumpuan perlu diberikan kepada usaha untuk meningkatkan bekalan tempatan yang mencukupi.

Presidennya, Tan Sri Soh Thian Lai berkata memandangkan tiada rundingan atau butiran awal disediakan mengenai potensi eksport kemahiran ke Jepun, persekutuan berharap lebih banyak maklumat mengenai Memorandum Kerjasama (MoC) oleh Kementerian Sumber Manusia dapat dikongsi supaya industri jelas mengenai bagaimana kerjasama itu berfungsi, lapor Bernama.

“Malaysia kini menghadapi kekurangan tenaga kerja yang kritikal, terutamanya pekerja mahir, yang menjejaskan pemulihan ekonomi negara kita. Kekurangan buruh telah menyebabkan kerja terhenti dan kurang pengeluaran di seluruh industri.

“Pengeluaran telah mengalami kekangan yang teruk, menyebabkan kegagalan untuk memenuhi pesanan sedia ada dan menerima yang baharu,” katanya dalam kenyataan hari ini.

Baru-baru ini, kerajaan berkata ia merancang untuk menghantar siswazah mahir tempatan dan/atau pekerja mahir yang layak untuk bekerja di Jepun di bawah MoC antara Malaysia dan Jepun.

Soh berkata kekangan bekalan barangan untuk memenuhi permintaan yang diperlukan akan menambah lagi tekanan inflasi walaupun kenaikan kadar faedah penanda aras baru-baru ini oleh Bank Negara Malaysia bertujuan untuk mengurangkan inflasi.

Pada masa ini, katanya Malaysia masih membuat persediaan untuk mendapatkan lebih ramai pekerja mahir melalui pelbagai program seperti Pendidikan Teknikal Dan Latihan Vokasional (TVET) serta promosi kursus Sains, Teknologi, Kejuruteraan dan Matematik (STEM) di pelbagai peringkat sistem pendidikan.

Beliau berkata institusi dan industri awam tempatan sedang meningkatkan inisiatif kerjasama dalam mempromosikan TVET dan STEM sebagai cara untuk meningkatkan minat dan penyertaan belia Malaysia yang lebih besar dalam pendidikan TVET dan STEM.

“Ini juga merupakan inisiatif untuk menyokong transformasi teknologi industri kita dan pada masa sama untuk mengurangkan pengambilan ekspatriat mahir.

“MoC dengan Jepun dilihat akan menjejaskan inisiatif itu dan kerja keras daripada semua pihak yang terlibat yang telah dijalankan sejak beberapa tahun lepas.

“Pandemik Covid-19 telah mempercepatkan transformasi industri dan teknologi, justeru, kekurangan pekerja mahir yang kritikal dijangka berterusan untuk tempoh beberapa tahun akan datang berikutan kita menghadapi perubahan transformasi dan peningkatan permintaan untuk tenaga kerja mahir,” katanya.

Selain itu, katanya Malaysia telah mengalami masalah penghijrahan tenaga mahir sejak beberapa tahun ini berikutan ramai rakyat Malaysia telah berhijrah ke luar negara untuk mencari pekerjaan yang lebih baik.

Malaysia telah berusaha keras untuk membawa pulang diaspora ini melalui pelbagai inisiatif, kata Soh, sambil menambah justeru, Malaysia perlu meneruskan program mampan dan melaksanakan semua yang perlu untuk memastikan industri tidak menghadapi kekurangan pekerja mahir.

“Negara perlu lebih prihatin dengan isu penghijrahan tenaga mahir dan memikirkan mengenai membawa pulang pendapatan dari luar negara melalui program pertukaran.

“Mendapat peluang peningkatan kemahiran di negara maju boleh menjadi sesuatu yang boleh dipertimbangkan oleh majikan Malaysia selepas atau sebagai sebahagian daripada latihan semasa bekerja.

“Daripada menghantar pekerja mahir, Malaysia perlu mempertimbangkan Memorandum Persefahaman (MoU) dengan syarikat di Malaysia untuk program perantisan formal dan peningkatan kemahiran yang akan dijalankan oleh syarikat induk global.

“Ini akan membantu mengurangkan kekurangan kemahiran yang dihadapi oleh industri kita,” katanya.

Dengan keadaan pekerjaan semasa iaitu nisbah 80:20 untuk pekerja tempatan kepada pekerja asing yang dikenakan oleh kerajaan, Soh berkata MoC akan menjejaskan keupayaan industri Malaysia untuk mendapatkan tenaga kerja mahir.


Pertuduhan Syed Saddiq: Keluarkan RM1 juta tanpa kebenaran, salah guna RM120 ribu

Syed Saddiq Syed Abdul Rahman hari ini didakwa atas dua pertuduhan melibatkan wang sejumlah RM1 juta dan RM120,000 milik sayap pemuda Bersatu, Armada yang dikeluarkan tanpa mendapat kebenaran parti tersebut.

Bekas Menteri Belia dan Sukan itu bagaimanapun membuat pengakuan tidak bersalah atas kedua-dua pertuduhan tersebut.

Pertuduhan pertama, Syed Saddiq selaku Ketua Armada ketika itu dituduh dengan curangnya membuat pengeluaran tunai berjumlah RM1 juta melalui cek CIMB Bank Berhad tanpa mendapat kebenaran daripada Majlis Pimpinan Tertinggi Bersatu.

Kesalahan didakwa dilakukan di CIMB Bank Berhad, Menara CIMB Kuala Lumpur Sentral pada 6 Mac 2020.

Atas pertuduhan itu, Syed Saddiq didakwa mengikut Seksyen 405 Kanun Keseksaan yang boleh dihukum di bawah Seksyen 406 Kanun sama yang memperuntukkan hukuman penjara maksimum 10 tahun dan dengan sebat dan boleh juga dikenakan denda, jika sabit kesalahan.

Bagi satu satu lagi pertuduhan, beliau didakwa salah guna sumbangan kempen Pilihan Raya Umum ke-14 (PRU14) berjumlah RM120,000 pada April 2018.

Kertas pertuduhan dibaca di hadapan Hakim Azura Alwi.

Bagi pertuduhan itu, Syed Saddiq didakwa dengan curangnya melakukan kesalahan itu yang mana dana tersebut dikutip melalui Maybank Milik Armada Bersatu Enterprise.

Kesalahan didakwa dilakukan di Maybank Islamik Berhad, Jalan Pandan, Taman Pandan Jaya di sini, antara 8 hingga 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dan sebat serta denda, jika sabit kesalahan.

Kontroversi kes melibatkan Ahli Parlimen Muar itu tercetus pada Mac 2020, ia bermula dengan satu laporan polis dibuat beliau sendiri berhubung kehilangan wang di rumahnya.

Syed Saddiq merupakan Ketua Armada ketika itu sebelum digugurkan keahlian kerana keengganan duduk di bangku kerajaan malah duduk di bangku pembangkang ketika persidangan Dewan Rakyat pada 18 Mei.

Syed Saddiq dihadapkan di Mahkamah Sesyen Rasuah Jalan Duta, Kuala Lumpur pagi tadi.

Pendakwaan dikendalikan oleh Pengarah Kanan Bahagian Perundangan dan Pendakwaan SPRM, Datuk Faridz Gohim Abdullah dan Timbalan Pendakwa Raya SPRM, Muhammad Asraf Mohamed Tahir, manakala tertuduh diwakili peguam Datuk Ambiga Sreenevasan, Gobind Singh Deo dan Haijan Omar.


UMNO Selangor merayu elak bertembung dengan PAS dalam PRU-15

UMNO Selangor merayu dengan PAS supaya dapat mengekalkan Muafakat Nasional (MN) di negeri tersebut bagi mengelakkan pertembungan pada Pilihan Raya Umum Ke-15 (PRU-15) nanti.

Pengerusi Badan Perhubungannya, Tan Sri Noh Omar berkata rayuan tersebut dibuat menerusi perutusan surat kepada Presiden Pas, Tan Sri Abdul Hadi Awang yang meminta untuk tidak berlaku pertembungan antara kedua-dua parti itu di Selangor.

“Hasrat tersebut kita nyatakan pada Pas bagi mengelakkan pertembungan dengan parti tersebut di negeri ini hingga melibatkan tiga penjuru.

“Pada hakikatnya kita dan Pas di bawah Muafakat Nasional (MN) Selangor sehingga kini sentiasa berhubung dengan baik,” katanya dipetik laporan Utusan Malaysia hari ini.

Noh terdahulu merasmikan Mesyuarat Perwakilan UMNO Bahagian Tanjong Karang di Institut Pengurusan Peladang (IPP), Kuala Selangor.

Malah, Noh juga berkata sudah menemui Hadi pada tahun ini bagi mempertahankan kerjasama kedua-dua parti tersebut di negeri ini.

“Kita ingin mengelakkan pertembungan tiga penjuru kerana ia boleh menyebabkan kekalahan kepada parti disebabkan pecahan pengundi yang menyokong calon masing-masing.

“Kita dengan ini akan terus mempertahankan kerjasama dengan Pas untuk negeri Selangor. Kita tidak mahu bertembung hingga menyebabkan parti lain yang menang,” ujarnya lagi.

Kerjasama UMNO dan PAS kebelakangan ini dilihat agak kurang baik, terutamanya selepas Pilihan Raya Negeri (PRN) Melaka lalu yang menyaksikan kedua-dua parti bertembung antara satu sama lain.

Bagaimanapun, UMNO mendapat keuntungan hasil pertembungan tersebut apabila berjaya memenangi PRN Melaka dengan bergaya, sementara PAS pula gagal memenangi sebarang kerusi.

Selain itu, pemimpin UMNO dan PAS juga berperang mulut berhubung kerjasama dalam MN, ia apabila UMNO didakwa mengkhianati janji apabila enggan menerima Bersatu sebagai sebahagian daripada kerjasama dalam MN.

PAS mendakwa UMNO tidak menghormati perjanjian dalam MN yang pada awalnya bersetuju untuk membawa masuk ke dalam kerjasama MN.


PM: Krisis Melaka tak gugat MOU dengan pembangkang

Krisis politik di Melaka tidak akan menggugat Memorandum Persefahaman (MoU) dengan pembangkang, kata Datuk Seri Ismail Sabri Yaakob.

Kenyataan Perdana Menteri (PM) itu hadir selepas Presiden UMNO, Datuk Seri Ahmad Zahid Hamidi seakan memberi isyarat perkara sama yang sedang terjadi di Melaka tidak mustahil boleh berlaku di peringkat kerajaan Persekutuan.

Ismail Sabri berkata berhubung krisis di Melaka, mana-mana pihak tidak wajar membuat sebarang spekulasi yang tidak tepat, bagaimanapun menegaskan MOU bersama pembangkang yang dipeloporinya sebelum ini sudah berjaya membawa kestabilan politik kepada negara ketika ini.

“Kita tidak tahu apa sahaja boleh berlaku dalam politik ini. Perkara mustahil boleh jadi tidak mustahil. Kita tidak boleh nak membuat spekulasi tepat apa yang akan berlaku.

“Sekarang ini selepas MOU ditandatangani antara kerajaan dan pembangkang kita lihat politik stabil bukan sahaja keadaan tenang di Parlimen, tetapi seluruh negara keadaan stabil dan rakyat gembira dengan keadaan seperti itu. Tidak berlaku politiking melampau seperti dahulu,” katanya lapor media.

Terdahulu, Ismail Sabri melancarkan Bulan Kesiapsiagaan Nasional (BKN) 2021 hari ini.

Pergolakan politik di Melaka menimbulkan tanda tanya sama ada MOU Transformasi dan Kestabilan Politik yang dimeterai di peringkat Persekutuan dengan pembangkang bakal menemui kegagalan apabila ia tidak lagi dihormati.

Transformasi sejahtera politik dan pentadbiran dibuat selaras dengan usaha kerajaan Persekutuan yang telah mengumumkan beberapa transformasi Parlimen dan pentadbiran dengan pihak pembangkang hasil inisiatif Ismail Sabri.

Dalam pada itu, Ismail Sabri berkata, inisiatif MOY itu bertujuan mengembalikan keyakinan rakyat selain tidak mahu orang politik di negara ini dilabelkan hanya tahu berpolitik tanpa melihat kepentingan negara.

Katanya, atas dasar itulah, MOU dimeterai dan ia menunjukkan keberhasilan apabila masing-masing menumpukan soal pembangunan sosial dan ekonomi tidak kira sama ada kerajan atau pembangkang.

“Dalam Parlimen pun kerjasama baik dan rakyat suka perkara ini berlaku,” katanya.